ҺҮҘЛЕК - Wikisource\n← БАШ ҺҮҘ УРЫНЫНА Ҡөрьән\nавтор Мөхәммәт Кәрим БАҪТЫРЫП СЫҒАРЫУ ХАҠЫНДА МӘҒЛҮМӘТТӘР →\nруссаға Д. Кинельский, башҡортсаға Ф.Н.Байышев, Д.Д.Мәһәҙиев тәржемәһе\nАлла — Ислам динендә берҙән-бер юғары илаһ тип таныла һәм ғибәҙәт килтерелә торған заттың исеме. Раббы, тәңре, хоҙай.\nАллаһу тағәлә — иң бөйөк Алла.\nАнар — гранат емеше.\nАсыҡ йондоҙ — Оло Арлан йондоҙлоғондағы иң асыҡ йондоҙ, Сириус.\nАхирәт — Ислам диненсә үлгәндән һуң буласаҡ теге донъя.\nАят — билдә. Күктән бирелгән ниндәйҙер әйбер, мөғжизә; Ҡөрьән сүрәләрендә тамамланған шиғри һөйләм; ғибрәт, дәлил.\nБабил — боронғо Вавилон ҡалаһы, «Алла ҡапҡаһы» мәғәнәһендә.\nБисми-лләһи-ррәхмани-ррәхим — «Рәхмәтле һәм рәхимле Алла исеме менән».\nБәғел — илаһ исеме, Ваал, финикиҙәрҙең төп аллаһы, буран, күк күкрәү, йәшен һәм ямғырҙар килтереүсе.\nБәдер — ҡоҙоҡтарға бирелгән атама. 624 йылда Бәдер ҡоҙоҡтары эргәһендә мосолмандар менән Мәккә мөшриҡтәре араһында һуғыш булып, мосолмандар еңеүгә өлгәшә.\nБәйән ҡылыу — аңлатыу, асыҡлау, һөйләү, еткереү, иғлан итеү.\nБәккә — Мәккә ҡалаһы.\nБәллүр — яҡтылыҡты ныҡ һындырып, үҙенә бер төрлө ялтырай һәм яңғырай торған юғары сортлы быяла, хрусталь.\nБәхирә — ҡолағын ярып, иң һалынған инә дөйә, ҡорбан малы.\nБәҙәүи — сүллектә күсеп йөрөүсе ғәрәп, күсмә халыҡ.\nБыуындар — (ғәр. әсбат) — бында: Яҡуптың тоҡомо, балалары.\nҒайса — бәйғәмбәр, Мәрйәм улы Әл-Мәсих Ғайса; христиандарҙа Иисус Христос.\nҒиддәт — ирһеҙ ҡалған ҡатындың икенсе иргә бармай торорға тейеш булған уаҡыты.\nҒимран — Ғайса бәйғәмбәрҙең ҡартатаһы, Мәрйәмдең атаһы.\nҒиффәт — ҡыҙ намыҫы булған енси сафлыҡ. Күсермә мәғәнәһендә ғөмүмән сафлыҡ, бысранмаған, таҙа, намыҫлы булыу.\nГонаһ — дини ҡанундарҙан ситкә китеү, дин, шәриғәт закондарын боҙоу, үтәмәү сәбәпле Алла ҡаршыһындағы ғәйеп, яҙыҡ эш.\nҒөзәйер — бәйғәмбәр, Ездра.\nҒөмрә — кесе хаж, зөлхизә айының 8, 9, 10-сы көндәренән башҡа уаҡытта Мәккәгә барып, Ҡәғбәгә генә табыныу.\nҒөсөл — тулыһынса таҙарыныу, йыуыныу, тәһәрәт алыу.\nҒәд — залимлыҡтары өсөн Алла һәләк иткән халыҡ исеме.\nҒәден — мәңгелек баҡсаһы, ожмах, фирдәүес, йәннәт.\nҒәйеп — йәшерен, серле, берәүгә лә билдәле булмаған нәмә.\nҒәләм — Ер йөҙө, йыһан, бөтә тереклек һәм тере булмаған тәбиғәт, донъя, халыҡ, кешеләр.\nҒәнимәт — һуғыш табышы, яумал, трофей.\nДауыт — бәйғәмбәр, христиандарҙа Давид.\nДжиһад — Алла, дин юлында һуғышыу.\nДирһәм — аҡса берәмеге.\nДиуар — стена.\nДоға — саҡырыу, ялбарыу, теләктәр менән мөрәжәғәт итеү, ғибәҙәт һүҙҙәре, намаҙ.\nДонъя — ахирәттән алда була торған көнкүреш, ошо тереклек.\nЕн — уттан яралған бәрей, төрлө ҡиәфәткә инә (кеше була) ала, яҡшылары ла, ямандары ла була.\nЗариғ үләне — тамуҡтағы ағыулы үлән.\n3алим — иҙеүсе, йәберләүсе, яуыз, уҫал, ҡаты күңелле, боҙоҡ кеше, тиран, деспот.\nЗолом — йәберләү, ҡыҫыу, ғәҙелһеҙлек, боҙоҡлоҡ.\nЗөлкифел — бәйғәмбәр, Иязекииль.\nЗөлҡәрнәй — Искәндәр батша.\n3әбур — йәһүҙиҙәрҙең һәм насраниҙарҙың изге яҙмалары, псаломдар (доғалар) йыйынтығы.\nЗәйет — Мөхәммәт бәйғәмбәрҙең аҫрау улы, тәүге мосолмандарҙың береһе.\nЗәҡҡүм ағасы — тамуҡтағы ағас, емештәрен гонаһлы бәндәләр ашай.\n3әкәт — мал-мөлкәт хисабынан сығып, ярлы мосолмандар өсөн тип бирелә торған һалым, «сафланыу, таҙарыу» мәғәнәһендә.\nЗәнйәбил — тамырҙары эфир майҙарына бай булған үлән һымаҡ тропик үҫемлек, имбир.\nИблис—Аллаға буйһонмағаны өсөн ҡәһәрләнеп, Күктән Ергә һөрөлгән һәм кешеләрҙе аҙҙырыу менән шөғөлләнеүсе элекке фәрештә, шайтандар башлығы. Алла янында фәрештә сағындағы исеме Ғазазил.\nИбраһим — бәйғәмбәр, христиандарҙа Авраам.\nИҙрис — бәйғәмбәр.\nИлаһ — табына, ғибәҙәт ҡыла торған зат, әйбер, нәмә.\nИльяс — бәйғәмбәр, христиандарҙа Илья.\nИльясиғин — бәйғәмбәр, христиандарҙа Елисей.\nИншалла — «Әгәр Алла теләһә».\nИман — Аллаға, бәйғәмбәргә, диндең төп нигеҙҙәренә ышаныу.\nИмам — кешеләрҙе үҙенә эйәртеп намаҙ уҡытыусы; өммәт, мәхәллә башлығы, юлбашсы.\nИңдереү — Күктән бойоролоп күңелгә һеңдерелеү.\nИсмәғил — бәйғәмбәр, христиандарҙа Исмаил.\nИсраил—Яҡуп бәйғәмбәрҙең икенсе исеме һәм унан таралған йәһүттәр нәҫеле.\nИсраф — сиктән уҙыу; малды кәрәкһеҙгә, юҡҡа тотоноу, әрәм-шәрәм итеү.\nИсхаҡ — бәйғәмбәр, Ибраһим бәйғәмбәрҙең уариҫы, христиандарҙа Исаак.\nИхрам бәйләү, кейеү, ихрамда булыу — хаж уаҡытында изге ергә инер алдынан кейелә торған кейем. Ике аҡ таҙа туҡыманан тороп, уларға энә тейергә тейеш түгел; бер киҫәге муйынға һәм иңбашҡә һалына, икенсеһе менән бил быуалар.\nЙалут— бында: бәһлеүән, христиандарҙа Голиаф.\nЙаҡтин ағасы — ҡабаҡ ағасы.\nЙософ — бәйғәмбәр, христиандарҙа Иосиф.\nЙәжүк һәм Мәжүж — ике ҡәбилә исеме, көнсығыш һәм көнбайыш халыҡтары, Гог һәм Магог.\nЙәннәт — ожмах, ожмах баҡсаһы, фирдәүес, ҡиәмәт көнөнән һуң иманлылар мәңге торасаҡ урын.\nЙәриә — ҡол ҡатын, яҡынса — кәнизәк.\nЙәҫриб — Мөхәммәт бәйғәмбәрҙең һәм уның яҡындарының күсеп килгән урыны, һуңынан Мәҙинә ҡалаһы.\nЙәһилиәт — Ислам диненә тиклем булған наҙанлыҡ, күп илаһтарға, һындарға табыныу осоро.\nЙәһүҙи — йәһүд диненә эйәреүсе, еврей.\nЙәһәннәм — тамуҡ, ут, ожмахтың киреһе.\nЙыраҡ (Алыҫ) мәсет — Әл-Ҡудс (Иерусалим) ҡалаһы эргәһендәге изге һаналған ғибәҙәтхана, Сөләймән бәйғәмбәр ғибәҙәтханаһы. Исламға ҡәҙәр ғәрәптәр, унан һуң тәүге мосолмандар Алыҫ мәсеткә ҡарап ғибәҙәт ҡылғандар. 624 йылда Мәккәләге Ҡәғбә ҡибла тип иғлән ителгәс, Алыҫ мәсеткә ҡарап ғибәҙәт ҡылыу туҡтатылған. Кафыр — иманһыҙ, дингә, Аллаға ышанмаусы (мәҫәлән, Ҡөрьәндә мөшриктәр, насраниҙар, йәһүҙиҙәр һ. б.).\nКеләү урыны — һындарға ҡорбан килтереү урыны.\nКитаптар анаһы (инәһе) — Күктә һаҡланыусы асыл нөсхә, «Әл-Ләүхуль-Мәхфүз».\nКитап әһелдәре — ҡара: Әһлел-Китап.\nҠәғбә— Сауд Ғәрәбстанының Мәккә ҡалаһындағы, мосолмандар Күктән иңгән, изге тип һанаған ҡара таш ҡуйылған, хажға барыуҙың төп маҡсаты булған Харам мәсет урынындағы бина.\nКәнизәк — ҡол ҡатын йәки ҡыҙ, һөйәркә (яҡынса йәриәгә тап килә).\nКәнисә — сиркәү.\nҠанун — закон, ниндәй ҙә булһа ҡағиҙә, мәжбүри тип һаналған норма.\nҠарун — Мусаның туғаны, Корах.\nҠибла — Мәккәгә ҡараған яҡ, намаҙ уҡығанда мосолмандарҙың йөҙөн төбәй торған йүнәлеш.\nҠинтар — ауырлыҡ үлсәме.\nҠиртас — ҡағыҙ, ҡатырға, папирус.\nҠисса — хикәйәт, тарих.\nҠиссис — насраниҙарҙа рухани дәрәжә, поп.\nҠиәмәт — үлгәндән һуң хисап биреү өсөн яңынан терелеп тороу, баҫыу.\nҠөрәйш — ҡәбилә исеме.\nҠәүем — халыҡ, ҡәбилә.\nЛоҡман — ғәрәптәрҙең данлыҡлы хикмәт эйәһе.\nЛут—бәйғәмбәр, христиандарҙа Лот.\nМалик — эйә, хужа; бында: тамуҡ утының һаҡсыһы.\nМанат — Исламға тиклем ғәрәптәр табынған илаһ исеме.\nМанна — рәхмәт, бүләк, йомартлыҡ, изгелек, бал ысығы.\nМахау ауырыуы — йоғошло тире ауырыуы, лепра.\nМиннәт — бында: изгелек, яҡшылыҡ, рәхмәт, бүләк.\nМисек — хуш еҫле матдә, мускус.\nМихрап — ғибәҙәт ҡылыу урыны, мәсеттәге Ҡәғбә йүнәлешен күрһәтеүсе уйым.\nМонафиҡ — ике йөҙлө кеше.\nМосолман — Ислам динендәге кеше, ислам динен тотоусы, Аллаға иман килтергән, бирелгән, буйһонған кеше.\nМөбәрәк — бәрәкәтләнгән, фатихаланған, бәхетле, хуш.\nМөртәт — үҙ диненә хыянат иткән, башҡа дингә күскән, үҙ диненән уаз кискән кеше, һатлыҡ йән.\nМөхәммәт (Мехәммәт бине Ғабдулла бине Ғабделмотталиб әл-һашими, йәшәгән йылдары 570—632) — ғәрәп донъяһының дин һәм дәүләт эшмәкәре, Ислам диненә нигеҙ һалыусы, рәсүл, иң һуңғы бәйғәмбәр.\nМөһәжир — Мөхәммәт бәйғәмбәр менән бергә Мәккәнән Мәҙинәгә күсеп килгән мосолмандар.\nМөшрик — күп илаһтарға, һындарға (боттарға) табыныусы.\nМөьмин — динле, дин тотоусы, мосолман, Аллаға иман килтергән кеше.\nМуса — бәйғәмбәр, христиандарҙа Моисей.\nМәғрип — көнбайыш.\nМәғрәм — штраф, зыян, отолоу, бурыс, аҡса бурысы.\nМәғшәр — бында: йыйылыу, күмәк халыҡ, йәмғиәт.\nМәдйән — Шөғәйеп бәйғәмбәрҙең халҡы, Әл-Әйкә.\nМәҙһәб — диндә тотҡан юл, йүнәлеш.\nМәйсир — боронғо ғәрәптәрҙә отош уйыны.\nМәжнүн — енләнгән, йүләрләнгән, аҡылдан яҙған, ен эйәләшкән кеше.\nМәжүсилек — күп илаһҡа табыныу.\nМәшриҡ — көнсығыш.\nНасрани — христиан диненә эйәреүсе.\nНух — бәйғәмбәр, христиандарҙа Ной.\nНәҙер — тантаналы үәғәҙә, үәғәҙәләнгән нәмә, әйбер.\nНәсер — боронғо ғәрәптәрҙә илаһ исеме.\nӨммәт — халыҡ, милләт, диндәш кешеләр төркөмө. Мәҫәлән, Муса өммәте — йәһүҙиҙәр.\nРаббани — йәһүҙиҙәрҙең руханиҙары, раввин.\nРаббы — Алла, хоҙай, хужа, батша, эйә.\nРаһиб — монах.\nРиба — аҡсаны арттырыу өсөн үтескә биреп тороу, бурыс проценты (Исламда ҡәтғи тыйылған нәмә).\nРисәләт — тапшырылған эш, йомош, миссия.\nРизыҡ — Ислам тәғлимәтендә, хоҙайҙың һәр бер кешегә биргән өлөшө (ашамлыҡтарҙың, көнкүреш кәрәк-яраҡтарының һ. б.).\nРәсүл — илсе, ебәрелгән кеше йәки фәрештә, бәйғәмбәр.\nРәхмәт — шәфҡәт, аяу, кисереү, мәрхәмәт, йомшаҡ күңелле булыу, изгелек, ғәфү итеү, ярлыҡау.\nРәһен — бурысты ҡаплау маҡсатында бирелгән әйбер, мөлкәт, заклад, залогка алынған кеше.\nСабиҙар — йондоҙҙарға һәм башҡа Күк есемдәренә табыныусылар.\nСағым — мираж, монар.\nСалауат — «салат» («намаҙ», «доға») тигән һүҙ күплектә.\nСалих — Ҫәмуд халҡына ебәрелгән бәйғәмбәр.\nСарыф ҡылыу — Ҡөрьәндә Алла юлында сығым яһау, биреү, түләү мәғәнәһендә. Сауап — бүләк, түләү, изге эш.\nСиджил — кешеләрҙең эштәрен яҙып тороусы фәрештәнең исеме.\nСөләймән — бәйғәмбәр, христиандарҙа Соломон.\nСөннәт — ғәҙәт, риуайат, ҡанун.\nСур — торба, ҡиәмәт көнөндә өрөләсәк.\nСүағ — боронғо ғәрәптәрҙә илаһ исеме.\nСәба — Ғәрәп ярымутрауының көнсығышында урынлашҡан боронғо дәүләт.\nСәғәт — бында: ҡиәмәт көнөндә ҡәберҙән ҡубарылып тороу мәле.\nСәждә ҡылыу — тубыҡланыу, теҙләнеү.\nСәибә — ҡорбан өсөн тип иреккә ебәрелгән инә дөйә.\nСәҡер — тамуҡ уты, йәһәннәм.\nСәләм — тыныслыҡ, именлек.\nСәмири — табыныу өсөн Муса ҡәүеменә быҙау һыны яһаусы. Ҫәмуд — залимлыҡтары өсөн Алла тарафынан һәләк ителгән халыҡ исеме.\nТабут — бында: һандыҡ, изге китаптар һауыты.\nТағут — һын, бот, идол,\nТалут — Библияла иҫкә алынған Саул.\nТәйәммүм — ҡом менән таҙарыныу, йыуыныу, тәһәрәт алыу.\nТөббәғ — бәйғәмбәр йәки изге кеше исеме.\nТуа — үҙән атамаһы.\nТуфан — һыу ташыу.\nТәҡдир — яҙылған, инде хәл ителгән, һис шикһеҙ буласаҡ нәмә, уаҡиға.\nТәҡүә — Алланан ҡурҡыусы, иманлы.\nТәсбих әйтеү — маҡтау, данлау.\nТәсним — ожмахтағы шишмә.\nТәүбә итеү (килтереү) — ғәфү үтенеү, гонаһ эштән үкенеү.\nТәүәккәлләү — кемгәлер ышаныу, тапшырыу.\nТәфсир — аңлатма, комментарий, интерпретация.\nУасилә — илаһтарға ҡорбан итеп ебәрелгән, орғасы һәм ата бала тапҡан дөйә.\nҮәғәз ҡылыу — өгөтләү, уҡыу, өйрәтеү, өндәү.\nҮәдд — боронғо ғәрәптәрҙә илаһ исеме.\nҮәкил — ышаныслы кеше, зат, ярҙамсы, яҡлаусы, ҡурсалаусы, күҙәтеп ҡарап тороусы.\nҮәсүәс итеү — йәшерен рәүештә яман, боҙоҡ уйҙар һалыу, фетнәләү. Мәҫәлән, шайтан кешеләрҙе үәсүәсәләй.\nҮәхи ҡылыу — төшөндөрөү, күңелгә һалыу, илһамландырыу.\nУң ҡул эйә булғандар — бында: ҡол-кәнизәктәр.\nУр — дошмандан һаҡланыу өсөн ҡәлғәләрҙе уратып ҡаҙылған соҡор.\nФетнә — ҡыҙыҡтырыу, алдау, аҙаштырыу, баш күтәреү, иманһыҙлыҡ.\nФидйә — нәмәлер түләп, ҡорбан итеп, фиҙа ҡылып ҡотолоу, йолом.\nФирғәүен — боронғо Мисыр батшаһы.\nФирҡә — фәрештәләр төркөмө, партия.\nФорҡан — Библия һәм Ҡөрьәндең исеме; яҡшылыҡ менән яманлыҡты айырыу; изге яҙмалар йыйынтығы, изге китап.\nXаж — мосолмандарҙың Мәккәгә (Ҡәғбәгә) сәйәхәт ҡылыуы, иң мөһим биш бурыстарының береһе.\nХакимиәт— батшалыҡ, эйә, хужа булыу, власть.\nXами — иреккә ебәрелгән, егеү, менеп йөрөү тыйылған дөйә.\nХарам — тыйылған, изге (ер, урын, әйбер һ. б.).\nХарам мәсет — Мәккәләге Ҡәғбә ғибәҙәтханаһы һәм уның тирәһендәге изге ер.\nXауари — эйәреүсе, уҡыусы, шәкерт; христиандарҙа апостол.\nХисап көнө — хөкөм көнө.\nХөнәйен — Мәккәнән алыҫ түгел мосолмандар менән мөшрик ҡәбиләләре араһында һуғыш булған урын.\nXәләл — рөхсәт ителгән, тыйылмаған.\nХәниф —ысын, дөрөҫ, асыл; берҙән-бер илаһҡа ихлас табыныусы. Мәҫәлән, хәниф дине ысын дин (Ислам).\nХәрдәл орлоғо — горчица орлоғо.\nҺаман — Фирғәүен ғәскәре башлығы; Фирғәүендең үәзире, Иран батшаһының кәңәшсеһе.\nҺуд — Ғәд халҡына ебәрелгән бәйғәмбәр.\nҺарун — бәйғәмбәр, Аарон.\nШаһит — бында: уаҡиғаны күреп, күҙәтеп тороусы.\nШөғәйен — Мәдйән (Әл-Әйкә) ҡәүеменә ебәрелгән бәйғәмбәр.\nШәһүәт — көслө теләк, нәфсе теләге.\nӘбү-Ләһәб — Ғәбд-Әл-Ғүззә, Мөхәммәт бәйғәмбәрҙәрҙең туғаны, исламға ҡаршы көрәшкән кеше.\nӘҙәм — Алла яратҡан беренсе кеше, Ер йөҙөндәге халыҡтарҙың атаһы.\nӘл-Ғуззә — Исламға тиклем ғәрәптәр табынған илаһ исеме.\nӘл-Жүзи— Ғәрәбстандағы йәки Әрмәнстан менән Курдистан араһындағы тау атамаһы.\nӘл-Жибет — һын, бот исеме.\nӘл-Инжил — насраниҙарҙың изге китаптары, Евангелие.\nӘл-Лат — Исламға тиклем ғәрәптәр табынған илаһ исеме.\nӘл-Мәғшәр Әл-Харам — Мәккә менән Ғәрәфәт тауы араһындағы тау.\nӘл-Мәсих — ҡара: Ғайса.\nӘр-Рас — географик урын атамаһы.\nӘр-Рәҡим — традиция буйынса: яҙыулы таҡта; эт, ҡала-ауыл, үҙән, тау исемдәре.\nӘр-Рәхман — Алла исемдәренең береһе; ҡара: рәхмәт.\nӘт-Тәүрат — йәһүҙиҙәрҙең изге китабы, Тора.\nӘл-Ясағ — бәйғәмбәр, Елисей.\nӘжер — түләү, хеҙмәт хаҡы, бүләк.\nӘжәл — билдәләнгән уаҡыт, мәл.\nӘйүп — бәйғәмбәр, христиандарҙа Иов.\nӘл-Әйкә — географик урын һәм ҡәбилә исеме.\nӘһел — туғандар, ғаилә, халыҡ, билдәле урында йәшәүселәр; мәҫәлән, Әһлел-Әйкә халҡы.\nӘһлел-Китап — бында: китап бирелгән кешеләр, йәғни йәһүҙиҙәр, насраниҙар.\nӘл-Әхҡаф — географик урын атамаһы.\nЮныс — бәйғәмбәр, христиандарҙа Иона.\nЯбраил — Ҡөрьәнде Мөхәммәт бәйғәмбәргә еткереүсе фәрештә, христиандарҙа Гавриил.\nЯғуҫ — боронғо ғәрәптәрҙә илаһ исеме.\nЯғуҡ — боронғо ғәрәптәрҙә илаһ исеме.\nЯза — бында киң мәғәнәлә: эшләгән эшкә ҡарата бирелә торған бүләк йәки түләү.\nЯҡуп - бәйғәбәр, христиандарҙа Яков.\nЯхъя -- бәйғәбәр, христиандарҙа Иоанн.\nҠайһы бер сүрәләр башындағы һүҙҙәр хаҡында, мәҫәлән, «ха мим», «саад» һәм башҡа хаҡында тәфсирҙәрҙә «Бының мәғәнәһен бер Аллаһу тағелә генә белә» тип әйтелә.\nRetrieved from "https://wikisource.org/w/index.php?title=ҺҮҘЛЕК&oldid=350080"


Биттәр ал булды, ал булды... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Спорт һәм туризм » Биттәр ал булды, ал булды...\nБиттәр ал булды, ал булды... 20.12.2018 // Спорт һәм туризм\nСибай институты студенттары сәләмәт тормошто һәм спортты үҙ итә. Бында төрлө секциялар һәм түңәрәктәр эшләй.\nОшо көндәрҙә уҡыу йорто янында боҙ майҙансығы асылды. Уның асылыуын бигерәк тә коньки шыуырға яратҡан ҡыҙҙар һәм егеттәр, шулай уҡ хоккейҙы үҙ иткән сәмле һәм етеҙ йәштәр көтөп алды. Сөнки саф һауала боҙҙа рәхәтләнеп шыуыу күңелдәрҙе күтәрә, тәнгә еңеллек өҫтәй.\nСараны асыу тантанаһы ҡаланың “Ирәндек” Боҙ һарайында шөғөлләнгән йәш фигуралы шыуыу оҫтаһы Софья Гуменюктың матур сығышы менән башланды. Байрам факелын тоҡандырыу хоҡуғы технология факультетының икенсе курс студенты Вадим Сәғәҙиевкә тапшырылды.\nСибай институтының директор вазифаһын ваҡытлыса башҡарыусы Азат Вәлиев әйтеүенсә, яңы асылған боҙ майҙансығы студенттар өсөн генә түгел, ә боҙ шыуырға теләгән һәр кемгә лә асыҡ. Иң мөһиме – киләсәктә бында шөғөлләнеүселәр араһында боҙ майҙандарын иретерлек еңеүҙәргә ынтылған чемпиондар үҫһен.


Насар һүҙле фельдшер хаҡында » «Йәшлек» гәзите | Газета "Йэшлек"\nГазета "Йәшлек" » Яңылыҡтар архивы » Насар һүҙле фельдшер хаҡында\n26.02.2013 Насар һүҙле фельдшер хаҡында\nДауаханала иртәнән алып кискә тиклем ауырыуҙарҙы табип менән фельдшер ир хеҙмәтләндергән. Фельдшерҙың теле шул тиклем әшәке булған, ул кемде лә булһа насар һүҙҙәр менән әрләмәйенсә тормаған. Ул хатта үҙенең бысраҡ һүҙҙәре менән Аллаһы Тәғәләгә лә ҡағылған.\nБер заман табипҡа бик алыҫтан дуҫы килеп төшә. Табип уны үҙе яһаған операцияны күҙәтергә саҡыра һәм унда фельдшер ҙа ҡатнаша. Ҡунаҡты операция өҫтәлендә ятҡан кешенең яраһынан ағып сыҡҡан насар еҫле ҡан ҡатыш эренде күреү тетрәндерә. Ә теге фельдшер һаман да шул үҙ холҡон ташламай: тағы ла йәмһеҙерәк, насарыраҡ һүҙҙәрҙе ҡабатлай. Шул саҡ табиптың дуҫы был тиклем дә бәйһеҙлеккә түҙмәйенсә:\n– Һин нисек был кешенең ошондай насар һүҙҙәрен түҙеп тыңлап тораһың? – ти.\n– Ҡәҙерле дуҫҡайым, – ти табип, – мин эренле яраларға өйрәнеп бөттөм инде. Уларҙан эрен ағырға тейеш. Әгәр ҙә эрен кешенең тәненә йыйыла икән, ул асыҡ яранан сыға. Ә инде эрен уның күңелендә икән, ауыҙынан ағасаҡ. Минең фельдшерым да ошо насар һүҙҙәре менән күңелендә йыйылған асыуын түгә һәм күңеленән уларҙы яранан сыҡҡан эрен һымаҡ итеп сығара.


Республика етәксеһе: Башҡорт телен көсләп уҡытырға ярамай\n2 Июль 2019, 12:35\nРеспублика етәксеһе: Башҡорт телен көсләп уҡытырға ярамай «Беҙ — башҡорттар, телебеҙҙе һаҡларға бурыслы, ләкин уны көсләп уҡытыуҙан туҡтарға кәрәк», тип белдерҙе Радий Хәбиров V Бөтә донъя башҡорттары ҡоролтайы барышында.\n«Беҙ — башҡорттар, телебеҙҙе һаҡларға бурыслы, ләкин уны көсләп уҡытыуҙан туҡтарға кәрәк», тип белдерҙе Радий Хәбиров V Бөтә донъя башҡорттары ҡоролтайы барышында.\n«Башҡорт теле, ысынлап та, яҡлауға мохтаж, ләкин тәү сиратта битарафлыҡтан, алдан күрә белмәүлектән, эшләй белмәүҙән, — тип һыҙыҡ өҫтөнә алды Башҡортостан етәксеһе. — Бөгөн күп кенә балалар һәм өлкәндәр ҙур теләк менән башҡорт телен өйрәнергә әҙер. Башҡорт теле һәм әҙәбиәте уҡытыусыларының I Бөтә Рәсәй съезында уларға ошо йәһәттән нисек ярҙам итеү тураһында һөйләштек. Башҡорт телен кәрәкле, модалы итергә кәрәк. Тиҙҙән иҫке, күңелһеҙ методикаларға алмашҡа интерактив формалар, электрон дәреслектәр, коммуникатив технологиялар килер, уҡытыусыларҙы әҙерләү системаһы ла элеккеһенән айырылып торор. Беҙ ошо йүнәлештәр буйынса системалы эш алып барабыҙ. Башҡорт теле фондын булдырҙыҡ, гранттар тапшырабыҙ, башҡорт теленән диктант үткәрәбеҙ. Башҡорт әҙәбиәтенә, театрына, кинематографына, киң мәғлүмәт сараларына әүҙемерәк ярҙам күрһәтербеҙ, телде өйрәнергә теләгәндәр өсөн курстар асырбыҙ. Туған телебеҙҙе һәм мәҙәниәтебеҙҙе һаҡлайыҡ. Быны беҙҙән башҡа бер кем дә эшләмәҫ!».\nРадий Хәбиров Башҡортостанда йәшәгән, республиканы яратҡан һәм уның мәнфәғәте өсөн эшләгән һәр кемдең үҙен башҡорт тип иҫәпләргә хоҡуҡлы булыуын белдерҙе.\n«Башҡорттарҙы «башҡортҡа» һәм «башҡорт булмаған»ға бүлеү бөтөнләй дөрөҫ түгел. Кемдер телде тейешле кимәлдә белмәһә йәки ниндәйҙер диалектта һөйләшһә, ҡайһы бер «тел белгестәре» уға «сит кеше» тип ҡарай башлай. Диалекттары әҙәби башҡорт теленә инмәгәндәрҙе айырып ҡарауҙан туҡтарға кәрәк. Уларҙың башҡорт филологияһы факультетын тамамлағандарға ҡарағанда нығыраҡ башҡорт рухлы булыуҙары мөмкин. Әгәр ул башҡортса һөйләшмәй, ләкин үҙен ошо бөйөк халыҡтың бер өлөшө итеп тоя, шуның менән ғорурлана икән, ул башҡорт. Мин дә оҙаҡ ваҡыт кеше алдында башҡортса һөйләшмәнем, сөнки әҙәби телде белгәндәрҙең ҡырын ҡарашынан ҡурҡа инем. Ләкин коллегаларым, дуҫтарым менән рәхәтләнеп туған телемдә аралашам. Һәләтемде мөмкин булғанса үҫтерәсәкмен».


Өфөлә гараж төҙөлөшө проблемаһын хәл итәләр\n13 Сентябрь 2010, 13:27\nӨфөлә 2020 йылға тиклем гараж төҙөлөшө программаһын әҙерләү бара. Бөгөн Башҡортостан баш ҡалаһы юлдары буйлап 400 меңгә яҡын автомобиль йөрөй. Парковкалар бер мең кешегә 350 урын иҫәбенән ҡарала. Бер нисә йыл элек 100 урынға кәмерәк планлаштырылғайны.\nӨфө хакимиәтенең Баш архитектура һәм ҡала төҙөлөшө идаралығынан хәбәр итеүҙәренсә, яңы программа машиналар ҡуйыу проблемаһын хәл итергә тейеш. Проектҡа ярашлы, ҡала төҙөлөшө пландарына күп кимәлле паркингылар һәм гараждар индереләсәк. Торлаҡ микрорайоны территорияһында паркингыларҙың һыйҙырышлылығы 300 урындан артмаҫҡа тейеш, ә унан ситтә — меңгә тиклем.\nШулай уҡ гараж төҙөлөшөнөң үҙҡиммәтен кәметеү планлаштырыла. Стандартлы металл гараж хәҙер – 100 мең һум, капиталь гараж 300 мең һум самаһы тора. Ер аҫты паркингында йылытылған бокс йәки урын автомобиль хужаһына 600 меңдән 800 мең һумға тиклем төшәсәк.


“Хәл яҡшыра, сибайҙарға борсолорға урын юҡ” » Башҡортостан гәзите\n"Башҡортостан гәзите" » Сәйәсәт » “Хәл яҡшыра, сибайҙарға борсолорға урын юҡ”\n“Хәл яҡшыра, сибайҙарға борсолорға урын юҡ” 31.07.2013 // Сәйәсәт\nКисә Башҡортостан Президенты Рөстәм Хәмитов эш сәфәре менән Сибай ҡалаһында булды. Республика башлығының ҡалаға тәүге сәфәре түгел был. Шуға күрә Рөстәм Зәки улы сибайҙарҙың тормошо, йәшәү рәүеше, эш шарттары, торлаҡ, мәғариф, һаулыҡ һәм сәнәғәт өлкәһендәге проблемалары хаҡында яҡшы белә.\nПрезиденттың эш сәфәрен ағас эшкәртеү сәнәғәтенән башлауы ла юҡҡа түгел: уның Сибайға тәүге килеүе лә ошо өлкә проблемаларына йүнәлдерелгәйне. “Һеҙҙә урман күп, әммә уны эшкәртеү яйға һалынмаған. Һөҙөмтәлә ағас күрше өлкәләргә – Силәбе һәм Ырымбурға — китә. Артабан былай итергә ярамай – уны үҙебеҙ эшкәртергә һәм бынан яҡшы табыш алырға тейешбеҙ”, — тигән һүҙҙәре бөгөн аҡрынлап тормошҡа аша.\nРөстәм Хәмитов “СибайЛесПром” яуаплылығы сикләнгән йәмғиәтендә булып, уның эш шарттары менән танышты. Предприятие етәксеһе Андрей Ивашечкин әйтеүенсә, бөгөн ойошма төҙөлөш өсөн кәрәкле булған барлыҡ материалдарҙы етештерә. Бысылған йәки сите тигеҙләнгән таҡталар, евровагонка, обналичка, плинтус һәм иҙән таҡтаһының ниндәйе генә юҡ! Үҙеңә кәрәклеһен һайлап ҡына ал. Бөгөн бында илленән ашыу кешегә эш урыны булдырылған, айлыҡ хеҙмәт хаҡы 13 мең 500 һум тәшкил итә. Киләсәктә “СибайЛесПром” яуаплылығы сикләнгән йәмғиәте етәкселеге “Глобал Эдж” компанияһы менән берлектә түбән сортлы ағас ҡалдыҡтарын тәрәндән эшкәртеү йүнәлешендә эш башларға уйлай. Предприятиеның тулы ҡеүәттә эшләүе өсөн бар шарттар тыуҙырылған: ағас эшкәртеү техникаһы һәм ҡорамалдары һатып алынған, киптереү камералары, гидроманипуляторҙар яңыртылған.\nБөгөн Сибайҙа 2 600 кеше бәләкәй һәм урта эшҡыуарлыҡ менән шөғөлләнә, улар ҡаланың эшкә һәләтле халҡының 20 процентын эш менән тәьмин итә. Цемент эшкәртеү, асфальт-бетон ҡатнашмалары өсөн минераль порошок етештереүсе “Технострой” яуаплылығы сикләнгән йәмғиәтенең эшмәкәрлеге лә республика етәкселегенең күҙ уңынан ситтә ҡалманы. Артабан Президент ҡаланың иң эре тау сәнәғәте предприятиеһына юлланды. Учалы тау-байыҡтырыу комбинатының Сибай филиалының мәғдән табыуҙа ҡулланылған һыуҙы таҙартыу ҡоролмаһы эшмәкәрлеге менән танышты. Әгәр элек комбинаттың һыу ҡалдыҡтары Ҡарағайлы йылғаһын бысратһа, ҡоролма сафҡа инеү менән һыуҙың сифаты күпкә яҡшырған. Был хаҡта йылғала балыҡ күренә башлауы ла дәлилләй.\nЯңы төҙөлә башлаған 55 фатирлы социаль йорттоң хәле менән ҡыҙыҡһынып, Рөстәм Хәмитов уның кемдәргә биреләсәге хаҡында белеште. Йыл аҙағында сафҡа инәсәк йорттан 35 фатир – етемдәргә, икәүһе һуғыш ветерандарына һәм йәш ғаиләләргә тәғәйенләнгән. Төбәк етәксеһенең: “Ысынбарлыҡтан гүйә әкиәт донъяһына юлыҡҡандай булдыҡ”, — тип шаяртыуында хаҡлыҡ бар ине. Сөнки күптән түгел генә файҙаланыуға тапшырылған 220 урынға иҫәпләнгән “Әкиәт” балалар баҡсаһы Президент сәфәренең һуңғы туҡталышы булды. Заман талаптарына яуап биргән балалар баҡсаһын төҙөү өсөн 135 миллион 700 мең һум аҡса тотонолған, уны «Строймеханизация” йәмғиәте төҙөгән. Балалар баҡсаһы мөдире Наталья Фәттәхова әйтеүенсә, бында буласаҡ олимпиада еңеүселәрен тәрбиәләмәү мөмкин түгел. Әйтергә кәрәк, кескәйҙәрҙең һаулығын нығытыу өсөн бассейн, ҡоро душ, массаж бүлмәләре лә йыһазландырылған.\nШулай уҡ Рөстәм Хәмитов ҡала халҡы менән осрашты, уларҙың йәшәйеше, тормошо, торлаҡ-коммуналь хужалыҡтарҙың эше менән ҡыҙыҡһынды. Биш йәшлек Ильяс һәм өс йәшлек Рамазан ейәндәрен “Әкиәт” балалар баҡсаһына алып йөрөгән өләсәй Әлфиә Ильясова Башҡортостан Президентына рәхмәт һүҙҙәрен еткерҙе. Биш район делегацияһы исеменән бер төркөм ата-әсә көньяҡ-көнсығыш райондары уҡыусылары белем алған Сибай интернат-гимназияһының заман талаптарына яуап бирмәүен, балалар йәшәү өсөн шарттарҙың булмауын бәйән итте һәм киләсәктә яңы интернат төҙөү ихтыяжын белдерҙе. Рөстәм Зәки улы был мәсьәлә менән яҡындан танышып, тиҙ арала яуап бирәсәген әйтте.\nЖурналистар менән осрашыуында Башҡортостан Президенты Сибайҙың төҙөк һәм матур ҡала икәнлеген билдәләне, халҡының эшсән булыуына һоҡланыуын йәшермәне. Бигерәк тә бында бәләкәй һәм урта эшҡыуарлыҡҡа ҙур иғтибар бирелеүенә, төҙөлөштөң йылдам барыуына үҙ ҡарашын белдерҙе. “Комбинаттың эштәре көйлө бара икән, тимәк, таусылар ҡалаһы ла йәшәй һәм сибайҙарға борсолорға урын юҡ” тигән һүҙҙәре ҡала халҡына иң оло баһа булғандыр.\nАртабан Президенттың эш сәфәре Баймаҡ һәм Әбйәлил райондарында дауам итте.


Бала саҡтан I төркөм инвалидтарына һәм инвалид балаларға пенсия күләмен 8704 һумға тиклем арттырыу планлаштырыла // Йәмғиәт | новости башинформ.рф\nБала саҡтан I төркөм инвалидтарына һәм инвалид балаларға пенсия күләмен 8704 һумға тиклем арттырыу планлаштырыла\n13:58, 13 марта 2013 Йәмғиәт\nДәүләт Думаһының Хеҙмәт, социаль сәйәсәт һәм ветерандар эштәре буйынса комитеты беренсе уҡыуҙа бала саҡтан I төркөм инвалидтарына һәм инвалид балаларға социаль пенсия күләмен арттырыу тураһындағы закон проектын ҡабул итергә тәҡдим итте. Был хаҡта көн элгәре комитет рәйесенең беренсе урынбаҫары Галина Карелова хәбәр итте.\nҠануниәткә тейешле үҙгәрештәр, Президенттың етем балаларға ярҙам күрһәтеү буйынса саралар тураһындағы указына ярашлы, РФ Хөкүмәте менән әҙерләнде, тип хәбәр итә ER.ru.\n— Закон проекты бала саҡтан I төркөм инвалидтарына һәм инвалид балаларға социаль пенсия күләмен айына 1,5 мең һумдан ашыуыраҡҡа арттырыуҙы күҙ уңында тота. Шулай итеп, ул 7253 һумдан 8704 һумға тиклем артасаҡ. Шул уҡ ваҡытта, әгәр закон ҡабул ителһә, пенсия күләме үткән көн менән, йәғни 2013 йылдың 1 ғинуарынан арттырыласаҡ. Бөгөнгө көндә бындай пенсияны 764 меңдән ашыу кеше ала. Әлеге саралар инвалид бала тәрбиәләгән ғаиләләрҙең матди хәлен яҡшыртырға мөмкинлек бирәсәк. Әлбиттә, был йүнәлештәге эш артабан да дауам ителергә тейеш, — тип билдәләне Галина Карелова.\nТеги: дәүләт думаһы,закондар ҡабул итеү,социаль пенсиялар


Республикала ужым культураларын урыу бара. Уңышты юғалтыуһыҙ йыйып алыу өсөн баҫыу батырҙары бар көсөн һала, эшкә һауа торошоноң тотороҡһоҙлоғо ҡамасаулай.\nТуҡ башаҡтар ергә бөгөлә. Ужым культуралары күптән өлгөрҙө, әммә туҡтауһыҙ яуған ямғыр арҡаһында уңыш йыйыу бер аҙ тотҡарлыҡ менән бара. «Хәбибрахманов» крәҫтиән (фермер) хужалығы эшселәре көндәр асылыу менән иген ҡырҙарына сыҡты. Быйыл хужалыҡ баҫыуҙарында арыш һәм «вика» ҡуҙаҡлы культураһы үҫтерелгән. Был мал аҙығы һауымдың артыуына килтерә, ти ауыл эшсәндәре.\nХужалыҡта Корнилаевтар аталы-уллы эшләй. Геннадий Корнилаев 18 йәшенән механизатор. «ДТ-75» тракторында хеҙмәт юлы башлаған игенсе ауыл хужалығындағы бөтә техниканы ла биш бармағы кеүек белә. Иген урыу менән бер рәттән ул бесән сабыу, уны рулонға урауҙа ҡатнаша.\nГеннадий Корнилаев, хужалыҡ механизаторы: «Һауа торошо яҡшырһа, беҙҙең дә кәйеф күтәрелә. Кисә арыш урҙым, бөгөн «вика»ны. Бесән дә сабам, ауыл жужалығы техникаһы ярҙамында ниндәй эш талап ителә, барыһын да атҡарам. Ошо баҫыуҙарҙа бөтә ғүмерем үтте».\nРайондың «Агро-Весна» хужалығы хеҙмәтсәндәре лә уңышты юғалтыуһыҙ йыйып алыуға бар көсөн һала. Арыштың гектар ҡеүәте бында егерме центнерға етә. Әлеге көнгә райондың 75 процент майҙанында иген һуғылған. Ураҡ менән бер рәттән ужым культуралары сәсеү өсөн ер эшкәртелә.\nРеспубликаның Әбйәлил, Баймаҡ, Йылайыр, Стәрлебаш, Хәйбулла һәм Шаран райондарында ужым культураларын йыйыу тамамланды, аграрийҙар арпа һәм һоло урыуға төшкән. Мәғлүмәттәргә ҡарағанда, 66 процент майҙанда ужым ашлыҡтары урылған, 59-ында һуғылған. Гектар ҡеүәте уртаса 15,8 центнер тәшкил итә.


26 ноябрь — Башҡорт Википедияһы\n26 ноябрь Викимилектә\n26 ноябрь — григориан стиле буйынса йылдың 330-сы көнө (кәбисә йылында 331-се). Йыл тамамланыуға 35 көн ҡала.\nБМО: Һимереү менән көрәш көнө.\nЕр: Мәғлүмәт көнө.\nҺатып алыуҙарҙан баш тартыу көнө (ноябрҙең һуңғы йомаһы).\nАбхазия: Конституция көнө.\nАҠШ: Торт көнө.\nМонголия: Республика көнө.\nТөркмәнстан: Уңыш көнө.\nҺиндостан: Конституция көнө.\nСебер татарҙары: Себер татарҙары теле көнө.\nЕр: Итексе көнө.\nАргентина: Юмористар көнө.\nУкраина: Логистар көнө.\n1394: Сеул Корея Республикаһының баш ҡалаһы статусын ала.\n1905: хәҙерге Башҡортостан Республикаһының Элемтә хеҙмәткәрҙәре һөнәри союзы ойошторола.\n1917: НХЛ ойошторола.\n1924: Монголия республика тип иғлан ителә.\n1934: Новосибирск ҡалаһында трамвай йөрөй башлай.\nКовшова Наталья Венедиктовна (1920—14.08.1942), Бөйөк Ватан һуғышында батырҙарса һәләк булған ҡыҙылармеец, уҡсылар полкы снайперы. Советтар Союзы Геройы (1943, үлгәндән һуң).\nЙосопов Ҡасим Нәзиф улы (1935), ғалим-иҡтисадсы. 1968—1989 йылдарҙа СССР Фәндәр академияһы Башҡортостан филиалының иҡтисади тикшереүҙәр бүлеге ғилми хеҙмәткәре; 1990 йылдан Бөтә Рәсәй ситтән тороп уҡыу финанс-иҡтисад институты, 1995 йылдан — Башҡорт дәүләт университеты уҡытыусыһы, шул иҫәптән 2011 йылға тиклем милли иҡтисад кафедраһы мөдире. Иҡтисад фәндәре докторы (1985), профессор (1991), Рәсәйҙең (2006), Башҡорт АССР-ының (1985) һәм Татарстандың атҡаҙанған фән эшмәкәре (2007), Рәсәй Федерацияһының почётлы юғары һөнәри белем биреү хеҙмәткәре (2008). Ғ. Рамаҙанов (2005), М. И. Тоҡомбәтов (2006) исемендәге премиялар лауреаты.\nДонцов Сергей Иванович (1950), ветеран спортсы. Күмертау педагогия колледжының дзюдо буйынса уҡытыусы-тренеры. Башҡортостан Республикаһының атҡаҙанған физик культура хеҙмәткәре.\nИсламов Яхия Айса улы (1950), хеҙмәт ветераны. 1971—1977 йылдарҙа Башҡорт АССР-ы Мәсетле районы «Сельхозтехника» берекмәһе, 1977—2010 йылдарҙа ошо райондың «Комсомолец» колхозы, 2007-2011 йылдарҙа Х. Я. Фәтҡуллин исемендәге Дыуан-Мәсетле урта мәктәбе водителе. СССР профсоюздарының XVII съезы делегаты (1982). Социалистик ярыш еңеүсеһе (1981), III дәрәжә Хеҙмәт Даны ордены кавалеры (1981), Рәсәй Федерацияһының Хеҙмәт ветераны (2011). Сығышы менән ошо райондың Бурансы ауылынан.\nИхсанов Зәйнулла Әмин улы (1906—25.12.1997), ғалим-физиолог. Бөйөк Ватан һуғышында ҡатнашыусы. 1932—1934, 1939—1941 һәм 1963—1973 йылдарҙа Башҡорт дәүләт медицина институты уҡытыусыһы, шул иҫәптән 1963 йылдан уҡыу эштәре буйынса проректор, 1965 йылдан — ректор, бер үк ваҡытта 1968 йылдан нормаль физиология кафедраһы мөдире. Медицина фәндәре докторы (1958), профессор (1964). Башҡорт АССР-ының атҡаҙанған фән эшмәкәре (1966). Октябрь Революцияһы (1971), 2-се дәрәжә Ватан һуғышы (1985), ике «Почёт Билдәһе» (1966, 1979) ордендары кавалеры.\nЯков Ухсай (1911—7.07.1986), шағир, яҙыусы, драматург һәм тәржемәсе. Бөйөк Ватан һуғышында ҡатнашыусы. 1938 йылдан СССР Яҙыусылар союзы ағзаһы. Сыуаш АССР-ының бишенсе саҡырылыш Юғары Советы депутаты. Сыуаш АССР-ының халыҡ шағиры (1950) һәм атҡаҙанған сәнғәт эшмәкәре (1945). РСФСР-ҙың М. Горький исемендәге дәүләт (1972) һәм Сыуаш АССР-ының К. Иванов исемендәге дәүләт (1971) премиялары лауреаты. Ленин (1981), Октябрь Революцияһы (1971), 1-се (1943) һәм 2-се дәрәжә (1944) Ватан һуғышы, Хеҙмәт Ҡыҙыл Байраҡ (1961), «Почёт Билдәһе» (1950) ордендары кавалеры. Сығышы менән хәҙерге Башҡортостан Республикаһының Бәләбәй районы Ыҫлаҡбаш ауылынан.\nГрахов Николай Леонидович (1946), матбуғат ветераны, балалар шағиры, тәржемәсе, йырҙар авторы һәм башҡарыусы. 1985 йылдан «Китап» нәшриәте хеҙмәткәре, 2003 йылдан «Бельские просторы» журналының бүлек мөдире. 1992 йылдан Рәсәйҙең һәм Башҡортостандың Яҙыусылар союзы ағзаһы. А. Н. Толстой исемендәге халыҡ-ара (2006), Степан Злобин һәм Бәләбәй районының Фәтих Кәрим исемендәге әҙәби премиялар лауреаты. Рәсәйҙә һәм Башҡортостанда «автор йырына» нигеҙ һалыусыларҙың береһе.\nҒүмәров Айытбай Әхмәт улы (1942), ғалим-хирург, юғары мәктәп уҡытыусыһы, Рәсәй Медицина-техник академияһы академигы. Медицина фәндәре докторы (1987), профессор (1987). Рәсәй Федерацияһының (2007) һәм Башҡортостан Республикаһының (1997) атҡаҙанған фән эшмәкәре, Рәсәй Федерацияһының (2002) һәм Башҡортостандың (1991) атҡаҙанған табибы.\nБогданович Татьяна Александровна (1873—31.12.1942), яҙыусы, тарихи повестар авторы. Әҫәрҙәрендә 1773—1775 йылдарҙағы Крәҫтиәндәр һуғышы осоро башҡорттарының тормошон һүрәтләй.\nСухов Анатолий Петрович (1948—10.09.2012), тренер. Мотоспорт буйынса РСФСР‑ҙың атҡаҙанған тренеры (1983), СССР‑ҙың спорт мастеры (1972).\nӘхмәҙиева Рәйсә Рәхим ҡыҙы (1924—24.2.2002), опера йырсыһы (меццо сопрано), педагог. 1955—1965 йылдарҙа Башҡорт дәүләт опера һәм балет театры солисы, бер үк ваҡытта 1957—2002 йылдарҙа Өфө сәнғәт училищеһы уҡытыусыһы. 1955 йылда Мәскәүҙә үткән Башҡорт әҙәбиәте һәм сәнғәте декадаһында ҡатнашыусы, Өфө сәнғәт училищеһы тарихы музейына нигеҙ һалыусы. Башҡорт АССР-ының атҡаҙанған мәҙәниәт хеҙмәткәре (1972). Сығышы менән хәҙерге Башҡортостан Республикаһының Ҡыйғы районы Үрге Ҡыйғы ауылынан.\nИванов Евгений Григорьевич (1934—29.09.2016), төҙөлөш тармағы алдынғыһы, 1959—1996 йылдарҙа Нефтекама ҡалаһындағы «Башнефтепромстрой» тресында: монтажсылар бригадиры, 1974 йылдан — слесарь, 1978 йылдан — мастер, 1980 йылдан — уҡыу комбинатының өлкән мастеры, 1985 йылдан — хеҙмәт һаҡлау һәм хәүефһеҙлек техникаһы буйынса инженер. Башҡорт АССР-ының 8-се саҡырылыш Юғары Советы депутаты. Социалистик Хеҙмәт Геройы (1971). Нефтекама ҡалаһының почётлы гражданы (1978). Сығышы менән хәҙерге Башҡортостан Республикаһы Дүртөйлө районының уҙған быуаттың 60-сы йылдары аҙағында бөткән Семёновка ауылынан.\nРаянов Валерий Ғәлим улы (1949), мәғариф ветераны. 1975—2016 йылдарҙа Шарандағы 1-се мәктәп директоры. Башҡорт АССР-ының атҡаҙанған уҡытыусыһы (1991), Рәсәй Федерацияһының почётлы дөйөм белем биреү хеҙмәткәре, Шаран районының почётлы гражданы (2013). Сығышы менән хәҙерге Башҡортостан Республикаһының Иглин районы Оло Тәләк ауылынан.\nХәйруллина Рәйсә Мәсғүт ҡыҙы (1949), ғалим-иммунолог. 1974 йылдан Өфө гигиена һәм һөнәри ауырыуҙар ғилми-тикшеренеү институты ғилми хеҙмәткәре, 1985 йылдан – өлкән ғилми хеҙмәткәр һәм иммунология лабораторияһы мөдире, 1992 йылдан — Өфөнөң 8-се дауаханаһында иммунология һәм клиник иммунология лаборатория мөдире. 1995 йылдан — Республика балалар клиник дауаханаһының клиник иммунология бүлеге менән иммунология лабораторияһы мөдире, бер үк ваҡытта 1996 йылдан Республика балалар иммуноаллергология үҙәге етәксеһе. Медицина фәндәре докторы (1999), профессор (2007). Башҡортостан Республикаһының атҡаҙанған табибы (2005). Сығышы менән Октябрьский ҡалаһынан.\nАлександров Игорь Васильевич (1954), ғалим-физик, 1976 йылдан Өфө авиация институты һәм Өфө дәүләт авиация техник университеты уҡытыусыһы, шул иҫәптән 1986 йылдан 2-се авиация технологияһы факультеты, 1987—1995 йылдарҙа — дөйөм фәндәр кафедралары факультеты деканы, 2004 йылдан — физика кафедраһы мөдире. Физика-математика фәндәре докторы (1997), профессор (2002). Рәсәй Федерацияһының почётлы юғары һөнәри белем биреү хеҙмәткәре (2010), Башҡортостан Республикаһының атҡаҙанған фән эшмәкәре (2002), Фән һәм техника өлкәһендәге дәүләт премияһы лауреаты (2015).\nҠасимов Эльвир Әбүбәкер улы (1979), спортсы. Кикбоксинг буйынса Рәсәйҙең халыҡ ара класлы спорт мастеры (2000), донъя чемпионы (2000), Рәсәй кубоктарын (2002—2003) яулаусы. Бокс буйынса Рәсәй чемпионатының (2000) бронза призёры, студенттар араһында Рәсәй чемпионы (1999—2001). Сығышы менән хәҙерге Башҡортостан Республикаһының Ғафури районы Красноусол ауылынан.\n1897: Лукитс Теодор, АҠШтың Румыния сығышлы рәссамы.\n1921: Вергиз Куриен, Һиндостан социаль эшҡыуары, менеджеры һәм чиновнигы.\n1948: Элизабет Блэкбёрн, АҠШ ғалимы, цитогенетик. Нобель премияһы лауреаты\n1963: Жозефина Топали, Албания сәйәсмәне.\n26 ноябрҙә вафат булғандар\n1547: Джованни Кариани, Италия рәссамы.\n1967: Ғиләж Ғүмәрский, драматург, Беренсе донъя һуғышында ҡатнашыусы.\n1982: Юхан Аави, Эстония композиторы.\nhttps://ba.wikipedia.org/w/index.php?title=26_ноябрь&oldid=1096402 ҡабул ителгән\nБыл бит һуңғы тапҡыр 17:49 24 ноябрь 2021 үҙгәртелгән.


Башҡортостанда һауа торошоноң ҡапыл үҙгәреүе көтөлә | ГТРК «Башкортостан» — Новости Уфы и РБ\n29 мая 2017 — 16:16 ГТРК «Башкортостан»\nБашҡортостанда һауа торошоноң ҡапыл үҙгәреүе көтөлә.\nБөгөн Республиканың ғәҙәттән тыш хәлдәр идаралығы көндәр һыуыҡ тороу сәбәпле йылытыу ҡорамалдарын ҡулланғанда именлек ҡағиҙәләрен теүәл үтәргә саҡырҙы. Сөнки Рәсәйҙең Европа өлөшөндә урынлашҡан ҡайһы бер төбәктәрҙә бөгөн ҡар яуған. Башҡортостанда ла һауа торошоноң ҡапыл үҙгәреүе көтөлә. Синоптиктар хәбәр итеүенсә, киләһе көндә һауа температураһы тағы ла түбәнәйәсәк. Иртәгә, хатта, ҡырау төшөүе ихтимал. Көндәр тик аҙна аҙағына ғына йылыта, әммә ямғыр яуасаҡ, тип иҫкәртә синоптиктар.


Милләт әсәһе Бәндәбикә өлгөһөндә » Башҡортостан гәзите | Газета Башкортостан на башкирском языке\nБашҡортостан гәзите » Башҡорт донъяһы » Милләт әсәһе Бәндәбикә өлгөһөндә\nМилләт әсәһе Бәндәбикә өлгөһөндә 01.06.2018 // Башҡорт донъяһы\nБыйылғы яҙ ниңәлер моңһоу булып, кеше күңеленә шомлоҡ биргәндәй килде. Ҡояштың да ялҡауланып, йылытыр-йылытмаҫтай ғына тороуы эсте бошорҙо, әммә май байрамдары үткәс кенә, көндәр әҙерәк йылына төштө.\nРеспублика Башҡорт ҡатын-ҡыҙҙары йәмғиәте рәйесе Гөлнур Ғәлинур ҡыҙы Ҡолһарина етәкселегендә “Бәндәбикә” исеме менән аталған автоколонна райондар буйлап хәйриә сәфәренә юлланды. Утыҙлаған ойошма ағзалары ете еңел автомобилгә, бер “ГАЗел”гә янғындан зыян күргән ғаиләләргә кәрәк-яраҡ, аҙыҡ-түлек тейәп юлға сыҡты. Сәфәр дүрт районды эсенә алды: Әбйәлил, Баймаҡ, Хәйбулла, Күгәрсен. Күгәрсендә иһә Көйөргәҙе районы вәкилдәре лә ҡушылды. Улар ҙа үҙ бүләктәре менән килгәйне.\nОйоштороусылар автосәфәр алдына ҡуйылған маҡсаттарҙы, йәғни Ғаилә йылында ауыл халҡы менән осрашыу, “Татыу ғаилә — ил ҡото” тигән темаға түңәрәк өҫтәлдәр үткәреү, өлгөлө, күп балалы йәш ғаиләләрҙе тәбрикләү, әүҙем йәмәғәт эшмәкәрҙәренә Рәхмәт хаттары тапшырыу, быйыл янғындан зыян күргән ғаиләләргә мәрхәмәтлек ярҙамы күрһәтеү, медицина һәм юридик ярҙамға мохтаждарға кәңәштәр биреү кеүек изге эштәрҙе атҡарыуға өлгәште. Шулай уҡ һәр районда Бөйөк Ватан һуғышы яугирҙәре иҫтәлегенә Ҡөрьән сығыу, сәскәләр һалыу, ағастар ултыртыу кеүек миссияларҙы ла үтәне.\nБоронғо изге-әүлиәләр ҡәберенә зыярат ҡылыу ҙа планға индерелгәйне, шуға күрә Баймаҡ районында Мөжәүир хәҙрәттең ҡәберендә аят уҡылды, мәсеттә, уның музейында фатиха ҡылынды. Хәйбулла биләмәһендә Ғатаулла ишанды иҫкә алдыҡ, уға Ҡөрьән сығылды һәм мөнәжәттәр әйтелде. Иҫәнгилде ауылында элекке бағымсылар мәктәбен дауам иткән Маһира Шайморатова һәм уның ҡыҙҙары менән танышыу бик фәһемле булды. Бигерәк тә Хәйбулла районында легендалар төйәге булған “Көнһылыу ташы — Таштуғай ҡаяһы”н Таштуғай ауылында күреү үҙе бер тарих булып иҫтә ҡалды. Шул уҡ ваҡытта һәр ауыл, район биләмәһендә бейеүселәр, йырсылар, мөнәжәт әйтеүселәр, ҡурай уйнаусылар, самауыр сәйен әҙерләүселәр сығыштарын ҡарап, халыҡтың ни тиклем һәләтле һәм эскерһеҙ булыуын, үҙ эшен ихлас башҡарыуын күреп шатландыҡ.\nҺәр ерҙә балалар баҡсалары, мәктәп, китапханаларҙың торошо тураһында ла һөйләшергә, уҡытыусылар, мәктәп директорҙары менән дә әңгәмәләшергә насип булды. Мәғариф учреждениеларына китаптар бүләк иттек.\nӘлбиттә, сәфәребеҙ “Бәндәбикә” исеме менән аталғас, Күгәрсен районындағы Мәҡсүт ауылында XIII быуатта Милләт әсәһе булып, үҙ биләмәһен баҫҡынсыларҙан һаҡлап, ир-егеттәрҙе берләштереп, дошманға ҡаршылыҡ күрһәтеү өсөн отряд төҙөп бөтә ырыуын ҡурсалап торған Бәндәбикә кәшәнәһенә айырым туҡталдыҡ. Тарихи шәхестең хөрмәтенә Ҡөрьән сығыу һәм кәшәнәне уратып ағас ултыртыу, шишмәһенә барып самауыр сәйе эсеү ауыл халҡы өсөн дә, беҙгә лә иҫтәлекле ваҡиға булды.\nМәҡсүт мәҙәниәт йортонда халыҡ менән осрашыуға ата-әсәләр ҙә, уҡыусы балалар ҙа килде. “Ҡатын-ҡыҙ — милләт әсәһе” тигән темаға һөйләшеү, әүҙем йәмәғәт эшмәкәрҙәрен бүләкләү бик урынлы булды. Туйөмбәт ауылында халыҡ яҙыусыһы Зәйнәб Биишеваның музейында, Хоҙайбирҙин ауылында күренекле дәүләт эшмәкәре Шәһит Хоҙайбирҙин музейында оло шәхестәребеҙ рухына аяттар уҡылды.\nҺәр район сараларға ҙур яуаплылыҡ менән әҙерләнгән. Уларҙың һәр береһенең айырылып торған һыҙаттары бар. Халыҡтың матур йәшәргә тырышыуы — һис шикһеҙ, оло батырлыҡ ул. Башҡорттарҙың “ауыҙың тулы ҡара ҡан булһа ла төкөрмә” тигән әйтемен һәр саҡ иҫтә тотоп, уйнай-көлә, ғөрөф-ғәҙәттәрен һаҡларға тырыша, һыр бирмәй милләттәштәребеҙ.\nАуылдарыбыҙ төҙөк, заманса һалынған яңы йорттар. Балалар баҡсалары, мәктәптәр, китапханалар хеҙмәткәрҙәр көсө менән йыһазландырылған. Балалар һанын юғалтмау өҫтөндә арымай-талмай эшләгән район етәкселегенең тырышлығы ла күҙгә салына. Был өлкәлә, әлбиттә, ата-әсәләр һәм йәмәғәтселек менән берҙәм, аңлашып эшләү талап ителә. Бигерәк тә атай-әсәйҙәрҙең төптән уйлап эш итә белеүе лә мөһим. Мәктәптәрҙең тулы һулыш менән эшләүендә лә ауыл халҡының роле ҙур. Был иһә ауылдың яҙмышын, кешеләр яҙмышын һаҡлауға тиң. Көнүҙәк мәсьәләне тик бер етәкселек кенә хәл итә алмай, тотош ошо ерлектең халҡы менән берлектә бойомға ашырыу зарур. Уларҙы урындағы милләттәштәребеҙ үҙ ерлегендә хәл итһә, “Ил төкөрһә — күл була” тигәндәй, бөтә илдең ҡатмарлы мәсьәләләре лә еңел сиселеш табыр ине.\nҺәр кеше, мин бөгөн үҙ ауылымдың торошон яҡшыртыу өсөн ни эшләнем әле, тип үҙенә һорау биреп, яҡшы ғәмәлдәр менән яуап бирһә, әлбиттә, ауырлыҡтарҙы үтеү күпкә еңелерәк тә буласаҡ. Бөгөн ауылдарҙы, мәктәптәрҙе һаҡлап ҡалыу һәм башҡа бик күп мәсьәләләрҙе тик берлектә, кәңәшләшеп кенә хәл итергә мөмкин.\nБиш көн дауам иткән “Бәндәбикә” автосәфәре Ғаилә йылында ҡатын-ҡыҙҙарыбыҙҙың көнитмешен, уларҙың ғаилә тормошондағы ролен, бала тәрбиәләүҙәге урынын ысын мәғәнәһендә билдәләп үтеүҙе лә күҙ уңында тотто. Милләт тотҡаһы булған әсәйҙәрҙең халҡыбыҙға тоғро ул һәм ҡыҙҙар тәрбиәләүгә индергән өлөшөн, ил хәүефһеҙлеген һаҡлаусылар үҫтереүҙәге ролен күрһәтеү ҙә маҡсат итеп ҡуйылды.\nОшондай фәһемле, тәрән мәғәнәгә эйә булған автосәфәрҙә билдәле ғалимдарыбыҙ Фирҙәүес Хисамитдинованың, Розалия Солтангәрәеваның, Ирина Ҡолһаринаның ҡатнашыуы һәм уларың халыҡҡа файҙалы мәғлүмәттәр еткереүе сәфәргә мәртәбә өҫтәне.\nГөлнур Ҡолһарина тирә-яҡҡа үҙенең батырлығы, аҡылы менән дан тотҡан Ил инәһе Бәндәбикә миҫалында – халҡыбыҙҙы алға әйҙәүсе, һәр яҡлап ҡурсалаусы, яҡлаусы, һаҡлаусы Милләт әсәһе өлгөһөндә эш башланы. Изге шәхестәребеҙҙе иҫкә алып, уларға аят уҡыу бушҡа китмәне — республикабыҙҙа күптән көткән ямғыр яуып, халыҡты ҡыуандырҙы. Кешеләр үҙҙәренең ҡыуаныстарын телефон аша миңә еткерҙе, изге эшебеҙ һөҙөмтәһенә баһа бирҙе, рәхмәт әйтте.\nФайҙалы автосәфәрҙә ҡатын-ҡыҙҙарыбыҙ менән осрашып, аралашып йөрөгәндән һуң, үҙҙәренең эштәре, тормошҡа ҡараштары, фекер йөрөтөүҙәре менән бөгөнгө тормош талабына яуап бирерлек Бәндәбикәләребеҙ әле лә арабыҙҙа етерлек һәм улар һәр саҡ булыр тигән фекергә килдем.\nИзге эш ерҙә ятып ҡалмай. Изге сәфәребеҙ изгелек менән тамамланды. Иншалла. Тик һуңғыһы булмаһын.\nБашҡортостан Республикаһының Башҡорт ҡатын-ҡыҙҙары йәмғиәте рәйесе:\n– Ил инәһе – Бәндәбикә рухлы башҡорт ҡыҙҙарының мәрхәмәтлек акцияһы илһөйәрлек, телһөйәрлек, иман һәм яҡшылыҡ эшләү ниәтенән башҡарылды. Ғаилә йылының Халыҡ-ара ғаилә көнөндә башланып киткән сарабыҙҙа урындарҙа “Ҡатын-ҡыҙ – милләт әсәһе” тигән темаға арналған “түңәрәк өҫтәл”дәр уҙғарҙыҡ, иң әүҙем ҡатын-ҡыҙҙарыбыҙҙы Башҡорт ҡатын-ҡыҙҙары йәмғиәтенең Почет грамоталары һәм махсус бүләктәр менән тәбрикләнек. Һәр йыйында көнүҙәк мәсьәләләр күтәрелде, белгестәр кәңәштәр бирҙе, дин әһелдәре – хәҙрәттәр һәм имамдар вағәздәр әйтте.\nҮҙ сиратыбыҙҙа Башҡорт ҡатын-ҡыҙҙары йәмғиәтенең һуңғы осорҙағы эшмәкәрлеге, яңы проекттары менән таныштырҙыҡ, “Йәнбикә – тәүге башҡорт ҡатыны” конкурсы, Рабиға Ҡушаева исемендәге “Ҡатын-ҡыҙ – милләт әсәһе” миҙалы, “Бәндәбикә” проекттары тураһында һөйләнек. Шулай уҡ янғында зыян күргән биш ғаиләгә һәм аҙ тәьмин ителгән ғаиләләргә матди ярҙам күрһәттек.\nРайондарҙың хакимиәт башлыҡтары менән һөйләшеп, киләсәктә башҡарыласаҡ уртаҡ проекттарға нигеҙ ҙә һалынды. Изге Рамаҙан айында халҡыбыҙҙың бөйөк шәхестәре рухын иҫкә алып, мохтаждарға ярҙам итеп, халыҡҡа рухи орлоҡтар сәсеп ҡайттыҡ. Киләсәктә лә был мәрхәмәтлек акциялары дауам итәсәк, башланғыстарыбыҙға терәк булған фекерҙәштәребеҙгә һәм дуҫтарыбыҙға ихлас күңелдән рәхмәттәребеҙҙе еткерәбеҙ. Изгелек һәм яҡышылыҡ булһын ҡылған эштәребеҙ.\nТимерйән РӘЖӘПОВ, Башҡортостан Республикаһының һуғыш хәрәкәттәрендә ҡатнашыусы ветерандар берлеге ойошмаһы рәйесе:\n– Башҡорт ҡатын-ҡыҙҙары йәмғиәте менән күптән хеҙмәттәшлек итәбеҙ. Беҙҙең ветерандар ҡатнашлығындағы төрлө проекттарҙы тормошҡа ашырыуҙа Гөлнур Ғәлинур ҡыҙы шәхсән ярҙам итте. Үҙе лә ваҡытында ҡораллы низағтарҙа һәм һуғыш хәрәкәттәрендә ҡатнашҡандарға социаль-психологик реабилитациялау республика үҙәген ойошторған һәм етәкселек иткән кеше булараҡ, Чечен Республикаһында барған һуғыштарҙа һәләк булған егеттәребеҙҙең исемдәрен мәңгеләштереү өсөн ике “Хәтер китабы” авторы булараҡ та эшебеҙҙе яҡшы аңлай, һәр ваҡыт ярҙам итә.\nБеҙҙең ойошмалар килешеү төҙөп, киләсәктә лә йәш быуынды хәрби-патриотик рухта тәрбиәләү буйынса саралар ойоштороуҙы планлаштырҙыҡ. Ил инәләре – ҡатын-ҡыҙҙарыбыҙҙың был акцияһын бик хуплайым. Уларҙың “Олатайҙар мәктәбе”, “Атайҙар ҡоро”, “Батырҙар майҙаны” кеүек проекттары бик оҡшай. Киләһе акцияларында ла ветеран егеттәребеҙ менән ҡушылырға, милләт әсәләренә терәк булырға теләгебеҙ ҙур.\nТотош уҡырға 1306


Бушлай таныша Өлкәһе брест, Беларусь - Видео чат - таныштырыу лайф - стрим тере!\nБушлай таныша Өлкәһе брест, Беларусь\nБашҡа миңә кәрәк түгел\nТөрлө яуаплы кешеләр менән ҡыҙыҡһындыРәхим итеп, хаттар һөйөүселәр бер Береһенә ҡамасау түгел. Мин тере аралашыуҙы өҫтөн күргән, Кешеләрҙең йәшерен яғын түгел, ә Экранда буйынса виртуаль һәм токио шул. Мин ышанам, тип табыу туғандаш Йән, кеше менән аралашырға һәм Уларҙың гармониялы мөнәсәбәт булдырыу мөмкин булды. Көндәлек тормош мәшәҡәттәре араһында ла Тормош һоро һәм ялған шау-Мин табылдым. Һин генә. Мин тапҡан ерҙең, ундағы йән Туңып һалҡында торабыҙ. Һәм ҡасан һин миңә ҡағылмай, Мин яҡын тота, һин мин Үҙ үҙемә өсөн нисек белә ала. Ғәҙәти ҡатын-ҡыҙ, мин, иҫ Киткес бер нәмә лә юҡ.\nмиңә ни ҙә вкусненький\nМәрхәмәтле, юмористичный, хәстәрлекле, яратып әҙерләй. Йыһаз бәрәңге яратам, яратам, ҡасан Шунда уҡ гаснуть яҡтылыҡ, эҫене Яратмай, йәйге ямғыр, ғөмүмән, нимә Унда булған.\nНормаль кеше, зарарлы ғәҙәте булмаған, Юмор хисе менән, өйләнешә лә, Балалары ла кәртә булып тора.\nӘҙер булған ғаиләләрҙә ойошторола. Мин музыка яратам, спорт һәм тәбиғәт. Мин барыһынан да нығыраҡ баһалаған Ғәҙеллеккә, асыҡлыҡҡа, кешеләр араһында ихтирам Һәм саф күңел. мин алдашыу һәм ялғанға тышына түгел. мин ролле документтар булһа, мин Варшавала эшләй һәм йәшәй. Нормаль мин теләр инем менән Осрашыу, ғәйрәтле кеше юмор хисе Менән, мин уларҙың ниндәй хәл Булмай бәлки уйлайым. брест өлкәһе. Һеҙ бында бөтә башҡа төбәктәр Менән файҙаланыусы теркәлгән бушлай таба ала. Сайтта теркәлеү, һеҙ кешеләр менән Аралаша алмайынса, улар брест өлкәһе Йәшәгән төбәктә генә түгел, ә Башҡа төбәктәрҙә һәм өлкәләрҙә. Әгәр һеҙ теләһәгез белергә, үҙ Мөхәббәтен табып, яңы таныштар, дуҫтар Икенсе яртыһында, һеҙ беҙҙең сайтҡа Танышыу көтә.\nС осрашыу-Том. Изгелек сайтында Танышырға\nLadda ner Gratis. för .\nиң яҡшы ч рулетка секс видео ҡарай танышты өлкәндәр өсөн бушлай таныша видео теркәлгән телефон менән фото менән танышты чатта теркәлергә онлайн рулетка видеочивать теркәлгән без интернета чатта теркәлергә рулетка менән бушлай онлайн башҡа өлкәндәр өсөн теркәлгән танышты видео чат бушлай онлайн трансляция видео без танышыу сайттарына теркәлдем


Ҡаранйылға (Ғафури районы) — Башҡорт Википедияһы\n54°04′27″ с. ш. 56°44′23″ в. д.HGЯO\nҠаранйылға (Ғафури районы)\n80 221 828 003\n80 621 428 111\nҠаранйылға (рус. Каран-Елга) — Башҡортостандың Ғафури районындағы ауыл. 2010 йылдың 14 октябренә ҡарата халыҡ һаны 265 кеше. Почта индексы — 453064, ОКАТО коды — 80221828003.\n2010 йыл 14 октябрь 265 143 122 54,0 46,0\nҠаранйылға Сәйетбаба ауыл Советы биләмәһендә. Район үҙәгенән төньяҡ-көнсығышта 60 саҡрым һәм Аҡкүл тимер юл станцияһынан 74 саҡрым алыҫлыҡта Ҡаранйылға Мәндем йылғаһы ҡушылдығы буйында урынлашҡан. Ауылға 1749 йылда Нуғай даруғаһы Кесе Табын улусы башҡорттары аҫаба ерҙәрендә нигеҙ һала. Тәүге төпләнеүселәр Алиш һәм Ишсур Этҡоловтар булыуын раҫлаған 1839 йылдағы яҙма һаҡланған. 1795 йылда 18 йортта 81 кеше, 1865 йылда 40 йортта — 282 кеше йәшәгән. Ауыл кешеләре малсылыҡ, игенселек, умартасылыҡ, ағас һауыт-һаба яһау, урман кәсептәре менән шөғөлләнгән. Мәсет, 2 һыу тирмәне булған. 1906 йылда мәсет, бакалея кибете теркәлгән.\nХалҡы: 1906 йылда — 362 кеше; 1920 йылда — 463 кеше; 1939 йылда — 530 кеше; 1959 йылда — 390 кеше; 1989 йылда — 291 кеше; 2002 йылда — 308 кеше; 2010 йылда — 265 кеше. Башҡорттар йәшәй (2002). Башланғыс мәктәп (Сәйетбаба урта мәктәбе филиалы), фельдшер-акушерлыҡ пункты, клуб, китапхана бар.\nЖ.Кейекбаев урамы (рус. Ж.Киекбаева (улица))\nЗ.Вәлиди урамы (рус. З.Валиди (улица))\nСовхоз урамы (рус. Совхозная (улица))\nКейекбаев Йәлил Ғиниәт улы (25 октябрь 1911 йыл — 19 март 1968 йыл) — күренекле башҡорт тел белгесе, төркиәтсе, яҙыусы, юғары мәктәп уҡытыусыһы, йәмәғәт эшмәкәре. 1944 йылдан СССР Яҙыусылар союзы ағзаһы. Филология фәндәре докторы (1961), профессор (1961). БАССР-ҙың 7-се саҡырылыш Юғары Советы депутаты. Башҡорт АССР-ының атҡаҙанған фән эшмәкәре (1967), РСФСР-ҙың халыҡ мәғарифы отличнигы (1967). Ленин (1967) һәм «Почёт Билдәһе» (1961) ордендары кавалеры.\nЙәноҙаҡов Аҙнабай Сәғит улы (1 ғинуар 1936 йыл) — хеҙмәт ветераны. Ғафури районы «Йондоҙ» колхозының элекке рәйесе. Башҡортостан Республикаһының атҡаҙанған ауыл хужалығы хеҙмәткәре, Халыҡтар Дуҫлығы ордены кавалеры.\nКейекбаев Жәлил музейы — Ғафури районы Ҡаранйылға ауылында урынлашҡан. 1974 йылдан Сәйетбаба урта мәктәбе музейы булараҡ ойошторола, 1981 йылдан Милли музей филиалы, 1992 йылдан — Кейекбаев Жәлил мемориаль музейы, 2002-2006 йылдарҙан Милли әҙәби музей филиалы.\nВидео Ҡаранйылға ауылы\n↑ А. З. Асфандияров «История сёл и деревень Башкортостана и сопредельных территорий» 157-се б.\n↑ Башҡорт энциклопедияһы. Ҡаранйылға ауылы\n↑ «Налог Белешмәһе» статистикаһында Ҡаранйылға ауылы\n↑ Башҡорт энциклопедияһы. Кейекбаев Жәлил музейы\nҠаранйылға (Ғафури районы) // Башҡорт энциклопедияһы. — Өфө: «Башҡорт энциклопедияһы» ғилми-нәшриәт комплексы, 2015—2020. — ISBN 978-5-88185-143-9. (Тикшерелеү көнө: 3 май 2022)\nА. З. Асфандияров «История сёл и деревень Башкортостана и сопредельных территорий» 157-се б. (Тикшерелеү көнө: 3 май 2022)\n«Налог Белешмәһе» статистикаһында Ҡаранйылға ауылы\nhttps://ba.wikipedia.org/w/index.php?title=Ҡаранйылға_(Ғафури_районы)&oldid=1132078 ҡабул ителгән\nБыл бит һуңғы тапҡыр 04:18 4 май 2022 үҙгәртелгән.


Башҡортостандың мәшғүллек хеҙмәте ярҙамында 2,3 мең инвалид эш тапты // Иҡтисад | новости башинформ.рф\n12:07, 17 января 2019 Иҡтисад\nБашҡортостандың мәшғүллек хеҙмәте ярҙамында 2,3 мең инвалид эш тапты Фото: Олег Яровиков\nӨФӨ, 2019 йыл, 17 ғинуар. /«Башинформ» мәғлүмәт агентлығы, Галина Бахшиева/.\nУҙған йылда Башҡортостандың мәшғүллек үҙәктәренә эш эҙләүҙә ярҙам һорап мөрәжәғәт иткән инвалидтарҙың күпселеге эшкә урынлаштырылды, тип белдерҙеләр республиканың Хеҙмәт министрлығында.\n«Былтыр бөтәһе 3,8 мең инвалид мөрәжәғәт итте. Был 2017 йылға ҡарағанда 6 процентҡа күберәк. Уларҙың 2,3 меңен эшкә урынлаштыра алдыҡ, — тине Башҡортостан Хеҙмәт министрлығының матбуғат секретары Роза Кузьменко. — Эш тапҡан инвалидтарҙың өлөшө мөрәжәғәт иткәндәрҙең дөйөм һанынан 60 процент тәшкил итте. 2017 йыл менән сағыштырғанда, был 4 процентҡа күберәк».\nВедомствола билдәләүҙәренсә, эш биреүселәргә инвалидтарҙы эшкә урынлаштырыу өсөн хеҙмәт урындарын ойоштороуға, шул иҫәптән инфраструктура булдырыуға һәм инвалидтарҙы эш урынына яраҡлаштырыуға сығымдар ҡаплана.\nӘйтәйек, 2018 йылда инвалидтар өсөн 267 эш урыны булдырыуға республика ҡаҙнаһынан 21 миллион һумдан ашыу аҡса бүленде.\nРәсәй Пенсия фондының 2018 йылдың 1 ноябренә ҡарата мәғлүмәттәре буйынса, Башҡортостанда эшкә һәләтле йәштәге 74,7 мең инвалидтың 16 меңдән ашыуы, йәки 22 процентҡа яҡыны эшләне.\nТеги: халыҡ мәшғүллеге, инвалидтар


Барығыҙҙы ла Белем көнө һәм яңы уҡыу йылы башланыу менән ихлас күңелдән ҡайнар ҡотлайым!\n1 сентябрь—бала саҡ һәм йәшлек байрамы, дуҫтар, уҡытыусылар менән осрашыуҙар, яңы белем үренә юл башлау көнө. Ул ата-әсәләр һәм, әлбиттә, мөһим һәм кәрәкле һөнәр эйәләре булған уҡытыусылар өсөн дә иҫтәлекле мәл. Был көндө беҙ уларҙың фиҙакәр хеҙмәте алдында баш эйеп, ихтирам йөҙө күрһәтәбеҙ.\nБелем көнөндә беренсе класҡа барасаҡ балаларға ғилем йорто тәү тапҡыр ишектәрен аса. Мәктәп уларҙың гражданлыҡ позицияһын үҫтерә, фекерләргә, ижад итергә өйрәтә, үҙ һүҙе булған шәхес итеп тәрбиәләй. Ә 11-се класс уҡыусылары өсөн мәктәптәге был уҡыу йылы—һуңғыһы. Улар бында бер ғаиләләй дуҫлаштылар, белем һәм тормош тәжрибәһе тупланылар. Уҡытыусыларҙы юҡҡа ғына кеше күңеле инженеры тип йөрөтмәйҙәр.\nСибайҙа быйыл парта артына 7230 уҡыусы ултырасаҡ. 957 бала беренсе тапҡыр мәктәпкә бара. Белем биреү учреждениеларын яңы уҡыу йылына әҙерләү буйынса ҙур эш башҡарылды. Был маҡсатта төрлө финанс сығанаҡтарынан 40 миллиондан ашыу аҡса тотонолдо. Балалар яңыртылған, уҡыу һәм түңәрәктәр, спорт секциялары өсөн барлыҡ шарттар тыуҙырылған мәктәптәргә барасаҡ.\nХөрмәтле уҡыусылар, ата-әсәләр, уҡытыусылар һәм мәғариф ветерандары, һәммәгеҙгә лә һаулыҡ, ижади ҡомар, һәр изге башланғыстарығыҙҙа уңыштар теләйем! Яңы уҡыу йылы менән!\nХ.Х.Сөләймәнов, Сибай ҡалаһы\nҡала округы хакимиәте башлығы.


Өфө күсемһеҙ милеккә инвестициялар һалыу буйынса Рәсәйҙең ун иң яҡшы ҡалаһы иҫәбенә инде // Иҡтисад | новости башинформ.рф\nӨфө күсемһеҙ милеккә инвестициялар һалыу буйынса Рәсәйҙең ун иң яҡшы ҡалаһы иҫәбенә инде\n15:56, 16 ноября 2012 Иҡтисад\nРәсәй Инженерҙар союзы фекеренсә, Өфө инвестициялар йәлеп итеү йәһәтенән Рәсәйҙең иң яҡшы ҡалалары рейтингыһында лайыҡлы урын биләй. Исемлекте төҙөүселәр әлеге рейтинг менән күсемһеҙ милеккә инвестициялар һалыу өсөн ҡала һайлағанда һәм йәшәү урынын алмаштырғанда файҙаланырға тәҡдим итә, тип хәбәр иттеләр Башҡортостан баш ҡалаһы хакимиәтенең матбуғат хеҙмәтенән.\nПрофессиональ берләшмә 100 мең һәм унан ашыу кеше йәшәгән ҡалаларҙы тикшергән. 2010 йылда үткәрелгән Бөтә Рәсәй халыҡ иҫәбен алыу һөҙөмтәләре буйынса, илдә бындай 165 ҡала бар. Союз эксперттары ҡалаларҙы 13 категория буйынса баһалаған, улар араһында – демография, экология, торлаҡҡа хаҡтар, граждандарҙың йәшәү кимәле, транспорт инфраструктураһы. Һөҙөмтәлә тәүге өсәү иҫәбенә Мәскәү, Санкт-Петербург һәм Новосибирск ҡалалары ингән. Силәбе, Омск, Волгоград, Түбәнге Новгород, Һамар ҡалаларын артта ҡалдырып, Өфө тәүге унау иҫәбенә инде.\nТеги: рейтингылар,күсемһеҙ милек


“Евразия йөрәге”нә әҙерлек бара\nХөкүмәт Премьер-министры урынбаҫары вазыйфаһын ваҡытлыса башҡарыусы Ленара Иванова белдереүенсә, Башҡортостандың 100 йыллығына бағышланған “Евразия йөрәге” халыҡ-ара сәнғәт фестиваленә республиканан сыҡҡан билдәле йырсыларҙың килеүе көтөлә.\n“Евразия йөрәге” фестиваленә Юрий Шевчук, Зимфира саҡырылған. Асыҡ һауада үтеүсе йәйге музыка фестивале бына бер нисә йыл Өфө халҡын ҡыуандыра. Унда, Башҡортостандың сәнғәт оҫталары менән бер рәттән, Рәсәй, сит ил музыканттары ла сығыш яһай. Сараға Юрий Шатунов, Андрей Губин, йәш йырсы Рушана Вәлиева ла саҡырылған.\n“Евразия йөрәге” халыҡ-ара сәнғәт фестивале - Өфөнөң Конгресс-холл амфитеатрында төрлө мәҙәни сараларҙы берләштереүсе ҙур тамаша мәйҙансығы ул. Мәҫәлән, “Симфоник төн”, “Кино төнө”, “Этно төн” кеүек байрамдар, “Донъя халыҡтарының мираҫы” исемле халыҡ-ара конференция, “Урал моңо" төрки йәштәр фестиваленең гала-концерты.


Янғын хәүефһеҙлеге ҡағиҙәләрен боҙоу сәбәпле 29 клуб һәм кафелар эшмәкәрлеген туҡтатты // Йәмғиәт | новости башинформ.рф\nЯнғын хәүефһеҙлеге ҡағиҙәләрен боҙоу сәбәпле 29 клуб һәм кафелар эшмәкәрлеген туҡтатты\n9:34, 18 декабря 2009 Йәмғиәт\nӨфө прокуратураһы кеше күмәк йыйылған 59 йортта тикшереү үткәрҙе. Ҡала прокуроры Рәмил Хәкимов хәбәр итеүенсә, тикшереү һөҙөмтәләре буйынса 58 йортта янғын хәүефһеҙлеге нормаларын һәм ҡағиҙәләрен боҙоуҙар асыҡланды, шуның менән бәйле прокурорҙар 91 административ эш ҡуҙғатты. Уларҙың 55-е —юридик шәхестәргә, 22 – вазифалы кешеләргә, 14 – шәхси эшҡыуарҙарға ҡарата.\n«29 йорттоң эшмәкәрлеге административ туҡтатылды. Улар араһында, атап әйткәндә, «Дуҫлык» рестораны, «Амакс» төнгө клубы, Ленин урамындағы «Макдоналдс», «Наутилус» клубы, «Правда» төнгө клубы һәм башҡалар», — тине Рәмил Әмир улы.\nКүрһәтелгән йорттар етәкселәренә ҡарата закон боҙоуҙарҙы бөтөрөү тураһында 62 күрһәтмә бирелде; 30 кеше янғын хәүефһеҙлеге тураһында закондарҙы боҙоуға һәм пиротехниканы санкцияланмаған файҙаланыуға юл ҡуймау тураһында иҫкәртелде.


Сал тарихлы ауыл мѳһим сараға ҡушылды\nБѳтә донъя башҡорттары ҡоролтайы Башҡарма комитеты инициативаһы менән баш алған хәрәкәт республикабыҙ ауылдарын буйлай. Бына Ҡаһарман ауылына ла сират етте. Районыбыҙҙан “Айыҡ ауыл” конкурсында ҡатнашырға йѳрьәт иткән алты ауыл араһынан ҡаһармандар, ҡоҙғон-әхмәрҙәрҙән ҡала икенсе булып, ниәттәренең ныҡлы булыуын дәлилләне.\nҠаһарман яугирҙар рухы хаҡына\nҮткән шәмбе Ҡаһарманда ҙур күләмле сара булды. Ҡунаҡтарҙы ауылға илткән юл башында йола буйынса буҙаһы, сәксәк, балы менән ҡаршы алыусыларҙың сағыу кейемдәре, ихлас сәләмләүҙәре кѳҙгѳ моңһоулыҡты таратып ебәргәндәй тойолдо. Иң элек район-ҡаланың имам-мѳхтәсибе Мәүлит менән ауыл муллаһы Рәүеф хәҙрәттәрҙең Шәғәле Шаҡман бей ҡәберенә барып, аят уҡыуы ла был кѳндѳ, бигерәк тә Халыҡтар берҙәмлеге байрамы алдынан, тәрән мәғәнәгә эйә булды. Үҙән ауыл хакимиәте башлығы Вячеслав Фролов ҡаһармандарҙың дѳрѳҫ йүнәлештә барыуҙарын хуплап, был эште уңышлы тамамлауҙарын теләне. Башҡорт донъяһына ошо шәхестең һуңғы тѳйәге булараҡ билдәле булған Ҡаһарман ауылы “Айыҡ ауыл” конкурсында үҙен лайыҡлы күрһәтһен, иң мѳһиме, маҡсатҡа - ауылдаштарында айныҡ йәшәү рәүешенә ынтылыш уятыу ѳсѳн иңенә ҙур яуаплылыҡ алған Зәйнәп Шәрипова-Собханғолова иман йортонда тағы бер изге эш атҡарҙы. Генерал Миңлеғәле Шайморатов, легендар дивизияла һуғыш юлы үткән атаһы Кинйәбай Шәрипов кеүек башҡорт яугирҙары рухына аят уҡытып, хәйер-саҙаҡа таратты. Ул баш ҡалабыҙҙа халыҡ геройы Миңлеғәле Ғѳбәйҙулла улына һәйкәл ҡуйыу маҡсатында асылған махсус иҫәпкә аҡса күсерәсәктәрен, башҡаларҙы ла изге эшкә ҡушылырға саҡырҙы.\nТаланттар бында ҡанат нығытҡан\nҠаһарман тѳп белем биреү мәктәбендә район-ҡала башҡорт теле һәм әҙәбиәте уҡытыусылары ҡатнашлығында “Рухи-патриотик тәрбиәнең юҡтыр сиктәре” тип исемләнгән семинар үткәрелде. Сараны алып барыусы Гүзәл Нәҙерғәле ҡыҙы Мусина ла, телмәр тотоусы Илгизә Хәмзә ҡыҙы Ғәзизова ла мәғариф хеҙмәткәрҙәренә генә түгел, һәр кемгә яҡын һәм аңлайышлы тѳшѳнсәләр тураһында фекер йѳрѳттѳ. Мәктәп директоры Вадим Моратшин уҡыусылар һәм уҡытыусылар коллективының уңыштары, хужалыҡ эштәре менән таныштырғандан һуң, “Айыҡ ауыл” конкурсында иң мѳһиме киләсәк - балалар хаҡына ҡатнашырға кәрәклеген, тик был эштә бѳтә ауыл халҡының да тырышлығы талап ителеүен белдерҙе.\n- Насар юлға баҫыуға күп кәрәкмәй, бер аҙым да етә, - тине Вадим Ғәффәр улы. - Эскелек арҡаһында йәштәрҙең китеүе бигерәк тә аяныс. Беҙгә уларҙы һаҡлап алып ҡалырға кәрәк. Балалар былай ҙа әҙ бит. Шул яҡтан уйлап ҡараһаң, бик кәрәкле сара тип һанайым. Тик был эш уңышлы барып сыҡһын ѳсѳн ауыл халҡы берләшергә тейеш. Был тѳп шарт.\nӘ киләсәктең ѳмѳтлѳ икәнлегенә уҡыусыларҙың береһенән-береһе матур сығыштарын ҡарап инандыҡ. Һәр бала тыумыштан һәләтле, уны аса белер кәрәк, тигән һүҙҙәрҙең дѳрѳҫлѳгѳн Ҡаһарман ауылы миҫалында күрҙек. “Еҙ үксә” бейеүселәр конкурсында 2017 һәм 2019 йылда гран-при яулаған Уралиә Мусина (IX класс) менән Илина Ирғәлинаның (VII класс) берсә тамъяндарса һалмаҡ ҡына, берсә ѳҙҙѳрә баҫып бейеүенән йѳрәктәр елкенде, Әүжән музыка мәктәбе менән дүртенсе йыл хеҙмәттәшлек итеү һѳҙѳмтәһе - III класс уҡыусылары хоры, думбырасылар ансамбле, баянсылар Русим Ғәзизов менән Рим Ғәҙелшин (VI класс) башҡарған йыр-кѳйҙәр күңел ҡылдарын тирбәлтте. Алексей Иванович Кондратьев, Гѳләйшә Зәйни ҡыҙы Мѳхәмәтшина кеүек тәжрибәле, Земфира Сәлих ҡыҙы Ғәниәтуллина кеүек ѳмѳтлѳ педагогтар биргән рухи, эстетик тәрбиә орлоҡтары уңдырышлы ергә тѳшкән, уңыштары менән артабан да ҡыуандырырҙар әле.\nҠаһарман мәктәбе йылъяҙмаһын яҙған уҡытыусылар араһында айырым урын тотҡан хѳрмәтле мѳғәллим - Ҡасим Хәйретдин улы Нафиҡовҡа бик күп рәхмәт һүҙҙәре әйтелде. Ауырыу сәбәпле ул йәш коллегалары менән осрашыуға килә алманы. Уҡыусылары, уның кеүек башҡорт теле һәм әҙәбиәте уҡытыусылары, бѳгѳнгѳ күҙлектән ҡарағанда ла остаздарының белем һәм тәрбиә биреү алымдары ни тиклем алдынғы булыуын билдәләне. - Ул заманда “Башҡортостан культураһы”, “Тормош һабаҡтары” тигән дәрестәр булманы, Ҡасим ағай беҙгә күп ҡырлы белем бирҙе: туған телебеҙгә һѳйѳү уятты, тәбиғәт ҡосағында үткән класс сәғәттәрендә тыуған яғыбыҙ тарихын, ер-һыу атамаларын ѳйрәтте, ауылыбыҙҙың хеҙмәт кешеләрен беҙгә үрнәк итеп ҡуйҙы. Башҡорт теле һәм әҙәбиәте уҡытыусыһы һѳнәрен һайлаған 13 уҡыусыһының ѳсәүһе беҙҙең ғаиләнән, беҙ уның уҡыусылары тип ғорурланып әйтә алам, - тип һѳйләне Гѳлсибәр Искәнйәр ҡыҙы Шакирова. Туған мәктәбендә эшләп йѳрѳгән Линиза Искәнйәр ҡыҙы Шакирова-Ноғаманова уҡытыусылыҡ эшен әҙәбиәт ѳлкәһендә ижад итеү шѳғѳлѳ менән бергә уңышлы ғына алып бара. Район-ҡаланың Яныбай Хамматов исемендәге премияһы лауреаты, республика кимәлендәге мәртәбәле конкурстарҙа ижады тейешле баһаланған, Мѳхәррәм Сәлимов менән Рафаэль Сәлихов уның шиғырҙарын кѳйгә һалғандар. Дүрт бала әсәһе Линиза Искәнйәр ҡыҙының оҫталыҡ дәресенә тартым сығышынан, уның сценарийы буйынса сәхнә күренешен ҡарағандан һуң, ветеран-уҡытыусы башлаған традицияны дауам итеп, үҙҙәренә лайыҡлы алмаш әҙерләргә, әҙәби түңәрәк эшен тергеҙергә тигән тәҡдимдәр булды. - Ҡасим Хәйретдин улы әҙәби түңәрәк алып барҙы, Шәһит Хоҙайбирҙин исемендәге дәүләт йәштәр премияһы лауреаты Рәмилә Мусина, республика Һаулыҡ һаҡлау министрлығының матбуғат хеҙмәте мѳхәррире Айгѳл Кирамова - уның емештәре, - тине Сермәндән килгән Лариса Хәлитова һәм бѳгѳнгѳ мәктәптә лә ижади ҡарашлы, инициативалы педагогтар эшләүе ауылдың дәрәжәһен күтәреүен, ғорурлығы булыуын билдәләп, ауылдаштарына эштәрендә уңыштар теләне.\nМатур байрам тураһында тулы материалды гәзиттә уҡығыҙ.


18 август — Башҡорт Википедияһы\n(18 августа битенән йүнәлтелде)\n18 август — григориан стиле буйынса йылдың 230-сы (кәбисә йылында 231-се) көнө. Йыл аҙағына тиклем 135 көн ҡала.\nБолгария — Изге Иоанн Рыльский көнө.\nӘзербайжан — Сик һаҡсылары көнө.\nҠаҙағстан — Сик һаҡсылары көнө.\n1586 — Өфө ҡала статусын ала. Тарихи Башҡортостан территорияһында Өфө өйәҙе ойошторола.\n1682 — 10 йәшлек Пётр I Бөйөк Рәсәй Батшаһы итеп иғлан ителә.\n1782 — Санкт-Петербургта Пётр I-гә «Баҡыр һыбайлы» һәйкәле асыла.\n1994 — Башҡортостан һәм Абхазия араһында Дуҫлыҡ һәм хеҙмәттәшлек тураһында килешеүгә ҡул ҡуйыла.\n2010 — Башҡортостан юлдаш телевидениеһында тәүге тапҡыр тура эфирҙа Башҡортостан Президенты Р. З. Хәмитовтың республика халҡы менән диалогы була.\nБасманов Гавриил Иванович (18.08.1920—1.03.1945), Бөйөк Ватан һуғышында ҡатнашҡан яугир, уҡсылар ротаһы элемтәсе-радисы, рядовой. Советтар Союзы Геройы (1943).\nСадиҡова Лена Бинйәмин ҡыҙы, ижади псевдонимы Иҙелбикә (18.08.1930), яҙыусы. Татарстан Республикаһының Яҙыусылар союзы ағзаһы. Ғәбделяппар Ҡандалый, Сәхәб Уральский, Сажиҙә Сөләймәнова исемендәге әҙәбиәт премиялары лауреаты. Сығышы менән хәҙерге Башҡортостан Республикаһының Мәсетле районы Яңы Мөслим ауылынан.\nӘхәтов Искәндәр Шәүкәт улы (18.08.1956), Рәсәй ғалимы, физик-механик, юғары мәктәп уҡытыусыһы. Башҡортостан Республикаһы Фәндәр академияһының мөхбир ағзаһы (2002). Физика-математика фәндәре докторы (1991), профессор (1992). Башҡортостан Республикаһының атҡаҙанған фән эшмәкәре (2001), Башҡортостан комсомолы премияһы лауреаты (1985).\nАлтынбаев Рәнис Рәйес улы (18.08.1976), дәүләт, мәҙәниәт һәм йәмәғәт эшмәкәре, ғалим, ҡурайсы-педагог, йырсы. 2011 йылдан Башҡортостан Республикаһының мәҙәниәт министры урынбаҫары.Филология фәндәре кандидаты (2013). Башҡортостан Республикаһының атҡаҙанған мәҙәниәт хеҙмәткәре (2019).\nХисамова Рәмзиә Ислам ҡыҙы (18.08.1947), башҡорт совет һәм Рәсәй театр актёры. 1969 йылдан СССР Театр эшмәкәрҙәре союзы ағзаһы. Башҡорт АССР-ының халыҡ артисы (1989).\nГорбушина Нәфисә Муллайән ҡыҙы (18.08.1923), хеҙмәт ветераны, 1956—1974 йылдарҙа Өфөләге «Мир» тегеү фабрикаһының (аҙаҡ фирмаһының) тегеүсе-моторисы, смена мастеры һәм өлкән мастеры. Социалистик Хеҙмәт Геройы (1966). Сығышы менән хәҙерге Башҡортостан Республикаһының Благовар районы Яңы Һынташ ауылынан.\nТрахтенберг Орест Владимирович (18.08.1889— 23.05.1959), ғалим-философ, юғары мәктәп уҡытыусыһы. 1939—1959 йылдарҙа СССР Фәндәр академияһы Философия институтының өлкән ғилми хеҙмәткәре. Бөйөк Ватан һуғышы йылдарында Өфөлә эвакуацияла булғанда (1943—1945) К. А. Тимирязев исемендәге Башҡорт дәүләт педагогия институты уҡытыусыһы, 1944 йылдан — марксизм-ленинизм кафедраһы мөдире. Философия фәндәре докторы (1939). РСФСР‑ҙың Педагогия фәндәре академияһы академигы (1947). Сталин премияһы лауреаты (1943). Сығышы менән Санкт-Петербург ҡалаһынан.\nКолсонбаев Фәрит Кинйәбай улы (18.08.1949), хужалыҡ эшмәкәре. 1993—1999 йылдарҙа Ҡырмыҫҡалы районы хакимиәте башлығы урынбаҫары, 2001—2003 йылдарҙа — хакимиәт башлығы. Башҡортостан Республикаһының атҡаҙанған ауыл хужалығы хеҙмәткәре.\nҠәҙербаев Фуат Моталип улы (18.08.1949), ғалим-тау инженеры, хужалыҡ һәм йәмәғәт эшмәкәре, педагог. 1985—2000 йылдарҙа Нефтекама быраулау идаралығы начальнигы, 2000—2019 йылдарҙа — Нефтекама нефть колледжы директоры. Техник фәндәр кандидаты (1993). Нефтекаманың ике саҡырылыш (1984—1992) ҡала Советы депутаты. Башҡортостан Республикаһының атҡаҙанған (1997) һәм Рәсәй Федерацияһының почётлы (2004) нефтсеһе, Башҡортостандың мәғариф отличнигы (2004). «Почёт Билдәһе» ордены кавалеры (1981). Нефтекама ҡалаһының почётлы гражданы (2013). Сығышы менән хәҙерге Башҡортостан Республикаһының Балаҡатай районы Билән ауылынан.\nРөстәм Хәмитов (18.08.1954), Башҡортостан Республикаһының икенсе Президенты. 2015—2018 йылдарҙа Башҡортостан Республикаһы Башлығы.\nХәлитов Динар Дидар улы (18.08.1959), архитектор, дәүләт эшмәкәре. 2017 йылдан Башҡортостан Республикаһының Төҙөлөш һәм архитектура буйынса дәүләт комитеты рәйесе урынбаҫары. Башҡортостан Республикаһының атҡаҙанған архитекторы (2004). Рәсәйҙең почётлы архитекторы (2010). Сығышы менән хәҙерге Башҡортостан Республикаһының Баймаҡ районы 2-се Этҡол ауылынан.\n► 18 августа тыуғандар\n1945 — Владимир Мигуля, рус совет композиторы һәм йырсыһы.\n► 18 августа вафат булғандар\nhttps://ba.wikipedia.org/w/index.php?title=18_август&oldid=909375 ҡабул ителгән\nБыл бит һуңғы тапҡыр 13:08 21 сентябрь 2019 үҙгәртелгән.


«Салауат» түгел, ҡапҡасы еңде...\n16 Октябрь 2018, 11:02\nӨс көн элек «Салауат Юлаев» хоккей клубы иң көслө, иң сәмле дәғүәселәребеҙҙең береһен—Омскиҙың «Авангард»ын ҡабул итте. Хәйер, Омскиҙыҡы тип әйтһәм бик үк дөрөҫ булмаҫ. КХЛ-дың сираттағы миҙгеле башланыр алдынан ғына Омскиҙың боҙ аренаһын хоккей уйындары өсөн хәүефле тип таптылар һәм унда уйнауҙы ҡәтғи тыйҙылар. «Авангард»ҡа яңы «фатир» эҙләргә тура килде. Омскиҙыҡы һаналһа ла хәҙер ул Мәскәү аҫтындағы Балашиха ҡалаһында теркәлгән. Шуға күрә Өфөләге уйын барышында «Балашиха! Ҙур хоккейға әйләнеп ҡайтыуың менән!» тигән яҙыуҙар ҙа күренеп ҡалды.\nҺүҙ ҙә юҡ, үҙ аренаңдан «ситтә» уйнау был командаға ниндәйҙер ҡыйынлыҡтар, ҡаршылыҡтар килтермәй ҡалмайҙыр. Мәҫәлән, үҙ көйәрмәндәрең алдында сығыш яһай алмайһың. Шулай ҙа «Авангард» бирешмәй. Хәҙергә ул көнсығыш конференцияла Екатеринбургтың «Автомобилис»ынан ғына ҡалып икенсе урында бара.\nИке көслө команда араһындағы был осрашыу «салауаттарса» башланды. Уйын беренсе осорҙоң яртыһын ашаҡлап үтеүгә түҙемһеҙлек менән көтөп ултырған тәүге голды ҡунаҡтар ҡапҡаһына Кугрышев индерҙе. Теүәл өс минут үтеүгә шул уҡ Кугрышев беҙҙе тағы бер ҡыуандырҙы. Тағы 45 секундтан Вячеслав Со-лодухин индергән өсөнсө гол ҡунаҡтарҙы бөтөнләй аптырауға төшөрҙө. Шул ваҡытта «Авангард» клубы баш тренерының күҙҙәрен күрһәгеҙ!\nБеренсе осор шулай 3:0 иҫәбенә тамамланды.\nИкенсе осорға «Салауат» урынына икенсе команда сыҡтымы ни! Беҙҙекеләр, әллә ҡыуаныстан, әллә икенсе сәбәптән, бик күп яңылыша башланы. Штраф минуттары китте. Григорий Панин бер осорҙа ике (6 минут!) ултырып сыҡты. Григорийҙың үҙенә һәм, әлбиттә, тренерҙарға уның тәртибе тураһында уйла-нырға ваҡыт еткәндер инде. Уйын һайын «ял итмәй» ҡалмай бит. Бер генә түгел, ике, өс тапҡыр ултырып сыға. Файҙаһынан зыяны күберәк түгелме? Бына был уйында ла бер гол уның «иҫәбендә». Бө-тә уйын беҙҙең ҡапҡа төбөндә тип әйтерлек үтте. Ҡунаҡтар беҙҙең ҡапҡаға 27 тапҡыр һуҡҡан, ә юлаевсылар...ноль. Ҡапҡала Йоха Метсола түгел, икенсе берәү торһа иҫәптең нисәгә етәрен күҙ алдына килтереүе лә мөмкин түгел. Әлдә шул ҡапҡасыбыҙ бар!\nИкенсе осор ҡунаҡтар файҙаһына 0:2 иҫәбе менән тамамланды. 3:2! Ҡурҡыныс, бик ҡурҡыныс хәл. Әле бит алда теп-теүәл бер осор. 3:0 менән еңеп барып ошо хәлгә ҡалсы әле!\nӨсөнсө осорҙа, артыҡ ырата алмаһалар ҙа, беҙҙекеләр ҡунаҡтарға ҡаршы торорға көс таба алды. Иҫәп үҙгәрмәне. 3:2.\nӘммә күңелдә шатлыҡтың әҫәре лә юҡ ине. Былай уйнарға ярамай! «Салауат» түгел, Йоха Метсола еңде. Ул булмаһа-а-а...\nОктябрҙә «Салауат» алдында бик ҙур һынауҙар тора. Уға көнсығыш конференция лидеры, әле бер уйында ла еңелмәгән «Автомобилист», ут күрше «Аҡ Барыҫ», Магнитогорскиҙың «Металлург»ы, Санкт Петербургтың СКА-һы һәм шул уҡ «Авангард» менән тағы бер ауыр уйын уйнайһы бар. Былай уйнаһаҡ... ырата алырбыҙмы икән?


Матурлыҡ һағында » Башкортостан кызы\nЯҙын иммунитет бер аҙ ҡаҡшағандай була. Тиҙ арыта, йоҡомһората, тән кибә, дөйөм хәлһеҙлек барлыҡҡа килә. Сәләмәтлекте нығытыу, тәнде йәшәртеү, йөҙгә балҡыш өҫтәү өсөн боронғо һылыуҡайҙар ябай ғына ысул ҡулланған.\nАҡ ҡайындан төнәтмә\nТөнәтмә әҙерләүҙә аҡ ҡайындың япрағы һәм бөрөһө файҙаланыла. 2 балғалаҡ ҡайын япрағына 1 стакан ҡайнар һыу ҡойоп, 30 минут тоторға, һөҙөргә. Бер семтем аш содаһы ҡушырға. Аш араһында көнөнә 3 тапҡыр 1/4 стакан эсергә.\nБер ҡалаҡ ҡайын бөрөһөнә ярты стакан ҡайнар һыу ҡойоп, 1 сәғәт төнәтергә, һөҙөргә. Көнөнә 3 тапҡыр, ашағандан һуң, 1/3 стакан эсергә.\n100 миллиграмм лимон һутына 200 грамм бал, 50 миллиграмм зәйтүн майы ҡушып болғатырға һәм ас ҡарынға берәр балғалаҡ эсергә. Ошо шифаны көн дә эсһәгеҙ, тиҙ арала хәләгеҙ һәйбәтләнер, битегеҙҙәге һырҙар яҙылыр.\nОктябрь 2018 (6)Сентябрь 2018 (33)Август 2018 (21)Июль 2018 (11)Июнь 2018 (21)Май 2018 (32)


25 май — Башҡорт Википедияһы\n25 май Викимилектә\n25 май — григориан стиле буйынса йылдың 145-се (кәбисә йылында 146-сы) көнө. Йыл аҙағына тиклем 220 көн ҡала.\n1919: Мәскәүҙең Ҡыҙыл майҙанында физкультурниктарҙың тәүге парады була.\n1931: Өфөлә Башҡортостан коммунистик университеты эшләй башлай.\n2000: Дәүләт Третьяков галереяһында «XX быуат сәнғәте» исемле даими экспозиция асыла.\n2011: Өфөлә «Леруа Мерлен» гипермаркеты һатып алыусыларҙы ҡабул итә.\nЗотов Виктор Никифорович (1925—16.07.1996), педагог, Бөйөк Ватан һуғышында ҡатнашҡан хәрби хеҙмәткәр, гвардия майоры (1953). Запасҡа сыҡҡандан һуң (1956) Октябрьский һәм Өфө ҡалаларында мәктәп директоры. Башҡорт АССР-ы мәктәбенең атҡаҙанған уҡытыусыһы (1975), РСФСР-ҙың халыҡ мәғарифы отличнигы (1976), Дан орденының тулы кавалеры.\nЕркеев Нур Төхвәтша улы (1925—2007), педагог, Бөйөк Ватан һуғышында ҡатнашыусы. 1969—1992 йылдарҙа Бәләбәй районының Баймырҙа урта мәктәбе директоры. Башҡорт АССР-ы мәктәбенең атҡаҙанған уҡытыусыһы. II дәрәжә Ватан һуғышы һәм III дәрәжә Дан ордены кавалеры. Бәләбәй районының почётлы гражданы (2001).\nМөхтәров Рифҡәт Ғосман улы (1925—2000), мәҙәниәт эшмәкәре, Бөйөк Ватан һуғышында ҡатнашыусы. 1961—1979 йылдарҙа РСФСР Художество фондының Башҡортостан бүлексәһе директоры, артабан Бөтә Рәсәй тарих һәм мәҙәни ҡомартҡыларҙы һаҡлау йәмғиәтенең Башҡортостан республика бүлексәһе президиумы рәйесе урынбаҫары. Башҡорт АССР-ының атҡаҙанған мәҙәниәт хеҙмәткәре (1985). Сығышы менән хәҙерге Башҡортостан Республикаһының Дүртөйлө районы Түбәнге Аташ ауылынан.\nРыбалко Иван Игнатьевич (1925—26.04.2000), Бөйөк Ватан һуғышында ҡатнашҡан хәрби хеҙмәткәр, полковник. Советтар Союзы Геройы (1943).\nКамил Вәлиев (1930—13.06.2016), йырсы, мәҙәниәт эшмәкәре, педагог. 1959—1969 һәм 1978—1991 йылдарҙа хәҙерге Хөсәйен Әхмәтов исемендәге Башҡорт дәүләт филармонияһы солисы, 1988—1990 йылдарҙа музыкаль-әҙәби лекторийҙың баш режиссёры; 1969—1973 йылдарҙа Өфө сәнғәт училищеһы, 1973—1978 йылдарҙа Башҡорт дәүләт опера һәм балет театры, 1997—2007 йылдарҙа Сибай сәнғәт колледжы директоры. Башҡорт АССР-ының халыҡ артисы (1987). Республика йәштәр фестивалдәре (1956, 1959) лауреаты. Салауат Юлаев (2007), Дуҫлыҡ (2011) ордендары кавалеры.\nЮдаев Александр Иванович (1930), инженер-технолог, нефтехимик, хужалыҡ эшмәкәре. 1964 йылдан Салауат нефтехимия комбинатының (хәҙер «Газпром нефтехим Салауат» йәмғиәте) яуаплы хеҙмәткәре, шул иҫәптән 1975—1977 йылдарҙа — генераль директоры; 1977—1986 йылдарҙа Өфө ҡалаһындағы «Башнефтехимзаводы» производство берекмәһе етәксеһе. РСФСР-ҙың 10-сы һәм 11-се саҡырылыш Юғары Советы депутаты. СССР-ҙың почётлы нефтехимигы (1979) һәм химия сәнәғәте отличнигы (1967). Ике Хеҙмәт Ҡыҙыл Байраҡ (1974, 1986) һәм Халыҡтар Дуҫлығы (1980) ордендары кавалеры. Сығышы менән хәҙерге Һамар өлкәһенең Сызрань районының Рамено ауылынан.\nҒатауллина Лира Даян ҡыҙы (1926—26.01.2003), ғалим-педиатр, йәмәғәтсе. 1958—1985 йылдарҙа Башҡорт дәүләт медицина институты уҡытыусыһы, шул иҫәптән 1967 йылдан госпиталь педиатрияһы, 1970—1981 йылдарҙа балалар ауырыуҙары кафедраһы мөдире. РСФСР-ҙың 7-се саҡырылыш (1967—1971) Юғары Советы депутаты. 1970—1989 йылдарҙа Балалар табиптарының Башҡортостан республика ғилми медицина йәмғиәте етәксеһе. Медицина фәндәре докторы (1967), профессор (1968), Башҡорт АССР-ының атҡаҙанған фән эшмәкәре (1972). СССР‑ҙың һаулыҡ һаҡлау отличнигы (1968). Хеҙмәт Ҡыҙыл Байраҡ ордены кавалеры (1981).\nСадиҡова Мөкәрәмә Хафиз ҡыҙы (1931), яҙыусы, драматург, шағир һәм журналист. 1971 йылдан СССР Яҙыусылар союзы ағзаһы. Башҡорт АССР-ының атҡаҙанған мәҙәниәт хеҙмәткәре (1981). Бәләбәй районының Фәтих Кәрим исемендәге премияһы лауреаты (2011).\nБайтимеров Әбүбәкер Хөсәйен улы (1941), партия органдары һәм дәүләт хеҙмәте ветераны. 1978—1984 йылдарҙа КПСС-тың Балаҡатай район комитетының икенсе секретары, 1984—1996 йылдарҙа халыҡ депутаттарының Балаҡатай район Советы башҡарма комитеты рәйесе, район хакимиәте башлығы. Башҡорт АССР-ының 12-се саҡырылыш Юғары Советы һәм Башҡортостан Республикаһының 1-се саҡырылыш Дәүләт Йыйылышы — Ҡоролтай депутаты. Башҡортостан Республикаһының атҡаҙанған ауыл хужалығы хеҙмәткәре (1996), Балаҡатай районының почётлы гражданы (2012).\nПавлова Галина Әҙһәм ҡыҙы (1946—8.07.2014), ғалим-гастроэнтеролог. 1977 йылдан Башҡорт дәүләт медицина институты һәм Башҡорт дәүләт медицина университеты, шул иҫәптән 2001—2006 йылдарҙа университеттың Дипломдан һуң белем биреү институты уҡытыусыһы. Медицина фәндәре докторы (2000), профессор (2002). Сығышы менән Өфө ҡалаһынан.\nҒайсина Рәсимә Шакир ҡыҙы (1956), хеҙмәт ветераны, Рәсәйҙең атҡаҙанған халыҡҡа көнкүреш хеҙмәте күрһәтеү хеҙмәткәре, Башҡортостандың хеҙмәтләндереү өлкәһенең атҡаҙанған хеҙмәткәре.\nБайышева Зилә Вәғиз ҡыҙы (1961), ғалим-тел белгесе. 2009 йылдан Башҡорт дәүләт университетының Хоҡуҡ институты уҡытыусыһы. Филология фәндәре докторы (2008). Башҡортостан Республикаһының атҡаҙанған уҡытыусыһы (1999).\nАбдуллин Фәнир Хәкимйән улы (1938), «Салауатбыяла» берекмәһенең элекке мастеры, Хеҙмәт Ҡыҙыл Байраҡ ордены кавалеры.\nВолков Николай Иванович (1924—24.10.1983), Бөйөк Ватан һуғышы яугиры, уҡсылар полкы пулемётсыһы, гвардия сержанты. Советтар Союзы Геройы (1945).\nЗубков Сергей Васильевич (1934—2006), ауыл хужалығы алдынғыһы. 1953—1978 йылдарҙа Стәрлетамаҡ районының «Сталь» колхозы комбайнеры. Ленин (1973) һәм Хеҙмәт Ҡыҙыл Байраҡ (1971) ордендары кавалеры. Сығышы менән ошо райондың Преображеновка ауылынан.\nӘхмәров Рәйес Ислам улы (1939), һаулыҡ һаҡлау өлкәһе эшмәкәре, хирург. 1967—2008 йылдарҙа Күгәрсен районы Мәҡсүт ауыл участка дауаханаһы мөдире. Башҡортостандың атҡаҙанған табибы, «Почёт Билдәһе» ордены кавалеры.\n1810: Пьер Эдмон Буассье, Швейцария ботанигы, сәйәхәтсе, 3600-гә яҡын яңы үҫемлек төрөн тасуирләп һүрәтләүсе.\n1845: Герман Ларош, Рәсәй империяһының музыка һәм әҙәби тәнҡитсеһе, композитор.\n1860: Джеймс Кеттелл, АҠШ ғалимы, психолог, дифференциаль психология вәкиле.\n1931: Георгий Гречко, лётчик-космонавт, ике тапҡыр Советтар Союзы Геройы.\n25 майҙа вафат булғандар\n1997: Александр Бурзянцев, рәссам. РСФСР-ҙың атҡаҙанған (1989), БАССР-ҙың халыҡ (1979) рәссамы, Салауат Юлаев исемендәге дәүләт премияһы лауреаты (1986).\n1984: Ғабдулла Әхмәтшин, Бөйөк Ватан һуғышында ҡатнашҡан башҡорт яҙыусыһы, драматург, Башҡорт АССР-ының атҡаҙанған сәнғәт эшмәкәре.\nhttps://ba.wikipedia.org/w/index.php?title=25_май&oldid=1137976 ҡабул ителгән\nБыл бит һуңғы тапҡыр 18:53 23 май 2022 үҙгәртелгән.


Украинаның көньяҡ-көнсығышы балалары өсөн яңы йыл күстәнәстәре - GTRK.TV — Новости Уфы и РБ\nРеспублика мәҙәниәт министрлығы иғлан иткән акцияға бар ойошмалар ҡушылды. Бер нисә көн эсендә 200-ләп ҡумта тупланды. Бүләктәр әлегә башҡаланың Октябрь район халыҡты социаль яҡлау комплекслы үҙәгендә йыйылды, артабан улар Ғәҙәттән тыш хәлдәр министрлығы автомобилдәренә тейәлеп Донбасҡа оҙатылды. 10-сы декабргә тиклем улар балаларға барып етергә тейеш.\n08 декабря Иҡтисади көрсөк ҡурҡыныс түгел


7 Апрель 2020, 12:00\nМаралдың икенсе исеме бигерәк матур – аҫыл болан. Урыҫтар уны «благородный олень» тип йөрөтә.\nБыл болан ниндәйерәк була икән, тип күптәр аптырап ҡалыр. Әммә ул беҙгә бәләкәйҙән таныш. Иҫләйһегеҙҙер, элегерәк беҙ бер-беребеҙҙе Яңы йыл байрамы менән ҡотлап открыткалар ебәрә торғайныҡ. Бына шул открыткаларҙың күбеһендә бына ошондай һүрәт булыр ине: ябалаҡлап ҡына эре ҡар бөртөктәре яуа, матур итеп биҙәлгән санала бер ҡулы менән тоғон тотоп, ә икенсеһе менән беҙҙе сәләмләп шат йылмайып Ҡыш бабай ултыра, ә санаға аҫыл болан егелгән, ул ҡар-бурандарҙы туҙҙырып елеп китеп бара! Моғайын, был һүрәт күптәрҙең иҫенә төшкәндер.\nБаҡтиһәң, Ҡыш бабай Яңы йыл бүләктәрен бушҡа ғына аҫыл болан менән бергә таратып йөрөмәй икән. Был хайуан изге, сөнки унда кеше белмәгән, кеше аңлай алмаған ниндәйҙер сихри көс бар, тип иҫәпләй күп халыҡ. Әйткәндәй, Яңы йыл байрамында уны Ҡыш бабай ғына түгел, ә Санта Клаус та санаға егеп, бүләктәр таратып йөрөй. Аҫыл боланды бушҡа ғына күп милләттәр хөрмәт итмәй, был хайуанда ысынлап та ниндәйҙер бер эске рухи көс бар, тип иҫәпләй ғалимдәр. Был шул хәтлем көслө, хатта уны ҡурҡыу белмәҫ зәһәр йылан да күтәрә алмай икән. Ул ситтә шыуышып ҡасыуҙы хуп күрә. Тәбиғәттә аҫыл болан үҙен бик ғорур тота. Тура муйын, ялҡынлы ҡараш, текә аяҡтар, ғорур кәүҙә. Уға һоҡланып туя алмай, ирекһеҙҙән, был хайуан бер ҡасан да бер кемгә лә баш бирмәйәсәк, тип уйлап ҡуяһың!\nЗаманында аҫыл болан тәбиғәттә күп булған. Урындағы халыҡ уны аулау-өйрәтеү серҙәрен белгән, уны үҙ мәнфәғәтенә тотонған, санаға егеп йөрөп, файҙаһын күргән. Был хәлгә ҡағылышлы тапҡыр әйтем бар: атаһы болан өйрәтмәгәндең балаһы ҡолан өйрәтмәҫ. Иҫегеҙгә төшөрөп үтәйем, борон ҡолан тип ҡырағай атты атағандар. Был әйтем үҙе үк әйтеп тора. Аҫыл боланға ҡарағанда ҡырағай атты өйрәтеүе күпкә еңелерәк булған. Шуныһы фәһемле - борон боланға бик һирәк һунар иткәндәр. Был һуңғы аҙымға халыҡ бик асыҡҡан саҡта ғына барған. Әммә йылына бер тапҡыр ғына! Йылына ике болан алған һунарсының затына ҡасан да бер булһа ҡаты яза төшәсәк, тип иҫәпләгән халыҡ.\nЗаманында беҙҙең төбәктә күпләп йәшәгән аҫыл боландар. Уның тәбиғи ғүмере сама менән 15 йыл тәшкил итә. Аҫыл боландың кәүҙә оҙонлоғо 2,4 м самаһы, ә бейеклеге 1,5 м самаһы була. Ауырлығы уртаса 250 кг тарта. Һирәкләп 300 кг-ға еткәндәре лә була. Төҫө һорғолт. Был боланды башҡалар менән бутап булмай: уның артҡы һынының ҡойроҡ тирәһе аҡ була. Инәләренең мөгөҙө булмай. Атайҙар мөгөҙлө була, мөгөҙ 9 тармаҡҡа хәтлем барып етә. Ата боландар бына ошо мәлдә (март-апрель тирәләрендә) мөгөҙҙәрен һала. Мөгөҙһөҙ оҙаҡ йөрөмәй улар, июль айында яңылары үҫеп тә сыға. Аҫыл боландар иртән һәм кисен туҡланырға ярата. Йәй осоронда уларға аҙыҡ етерлек. Ҡыш осоронда ағас ҡабығы, ағас-ҡыуаҡ үҫемлектәр менән туҡланырға мәжбүр булалар.\nШуныһы ҡыуаныслы, хөкүмәт тарафынан аҫыл боландарҙы тергеҙеү эше әүҙем алып барыла. Беҙҙең районға 1941-42 йылдарҙа (Бөйөк Ватан һуғышы барған осорҙа) Алтайҙан 39 баш аҫыл болан килтерелә. Уларҙы Башҡорт дәүләт тәбиғәт ҡурсаулығы ҡабул итеп ала һәм үҙ биләмәһенә ебәрә. Улар беҙҙең төбәккә ерегеп йәшәп алып китә. Әммә ваҡыт үткән һайын төрлө сәбәптәр арҡаһында уларҙың һаны күпкә кәмей төшә. Ошо хәлде иҫәпкә алып, Башҡорт дәүләт тәбиғәт ҡурсаулығы 2014 йылда Алтайҙан тағы бер тапҡыр уларҙы алып ҡайтыу эшен ойоштора. Был юлы ҡурсаулыҡ тарафынан 9 баш аҫыл болан һатып алына. Былары ла ерегеп йәшәп алып китә. Әлбиттә, был йүнәлештә хәл итәһе мәсьәләләр етерлек. Шуныһы ҡыуаныслы, был изге тип иҫәпләнгән хайуандарҙың һаны бөгөн артыу өҫтөндә. Былтыр был хайуандарға ҡарата ҡурсаулыҡ хеҙмәткәрҙәре тарафынан 157 осратыу карточкаһы (карточка встреч) теркәлгән. Был карточкаларҙа аҫыл боландарҙың эҙе, тауыш биреүе, үҙҙәре тап килеү осраҡтары кеүек мәғлүмәттәр теркәлеп бара. Ошо барлыҡ мәғлүмәттәрҙе өйрәнгәндән һуң, бөгөн Башҡорт дәүләт тәбиғәт ҡурсаулығы биләмәһендә сама менән 30-лап аҫыл болан йәшәй, тип фаразлай белгестәр. Беҙҙең ерҙә аҫыл боландарҙың күпләп үрсеүен, уларҙың урман йәме булып йөрөүен теләйек!


«Киске Өфө» гәзитенең сайты - ИРҘӘР - ДЕКРЕТ ЯЛЫНДА - 2022 - Мәҡәләләр\nА Ирҙәр күп осраҡта "ҡатын-ҡыҙ дәүләт һәм ире елкәһендә өйҙә рәхәтләнеп бала ҡарап, бер нәмә лә эшләмәй тик ултыра" тип уйлап ныҡ хаталана. Әммә улар үҙҙәре тәүлек әйләнәһенә йүргәктәр йыуыу, үтекләү һәм туҡтауһыҙ илауҙар, көйгән бутҡалар, туҙраған уйынсыҡтар мөхитендә тороп ҡалғас, был ғәмәлдең бигүк "рәхәт" түгеллеген тәүге көндәрҙә үк аңлап өлгөрә һәм унан ҡотолоу юлдарын эҙләй башлай. Быға инанғығыҙ килһә, йүргәк балағыҙҙы алып ҡалып, ҡатынығыҙҙы көн буйына был ғәмәлдән азат иттереп, киноға йә концертҡа ебәреп ҡарағыҙ. Әйткәндәй, был ғәмәлегеҙ декрет ялындағы ҡатынығыҙға һәр төрлө сәскәләр гөлләмәләренән дә шәберәк бүләк булыр. Шуға күрә лә, РБК мәғлүмәттәре буйынса, йыл башында декрет ялына сыҡҡан 612 ир-аттан йыл аҙағына 280 генәһе тороп ҡала, ҡалғандары декрет ялын кире ҡатындарына күсереп яҙҙырып, эшенә сыға һала.\nБ Элек, асылда, ирҙәр күпләп хеҙмәт иткән завод-фабрикаларҙың ябылыуы, көслө заттың эшһеҙ тороп ҡалыуы ла сәбәптер был күренешкә. Мәҫәлән, элек баш ҡалабыҙ Өфөлә генә ҡырылмаһа ҡырҡ төрлө сәнәғәт предприятиелары эшләп, тегендә-бында торбалар төтөн сығара торғайны. Ғөмүмән, республикабыҙҙың ҙур ҡалалары тап сәнәғәт үҫеше нигеҙендә барлыҡҡа килгән. Әйтәйек, Салауат, Сибай, Ишембай, Туймазы, Октябрьский, Благовещенск ҡалалары һ.б. Ауыл ерендә лә колхоз-совхоздар гөрләп эшләгән саҡта ир-ат эшһеҙ ултырманы.\nВ Тәбиғәттә, йәмғиәттә, милләттә "көслө кеше" тигән вакантлы урын бар. Һуңғы ваҡытта төр булараҡ күп кенә позицияларын юғалтҡан ир-аттың урынын ҡатын-ҡыҙ яуларға мәжбүр. Сөнки йәмғиәтте, милләтте һаҡлап ҡалыу ихтыяжы нескә затты ошо юлға этәрә лә инде. Һуңғы йылдарҙа ауыл-ҡалаларҙа әүҙемләшкән ағинәйҙәр хәрәкәте тап ошо хәлдең сағылышы. "Ҡатын-ҡыҙ ир-аттың урынын баҫып алды" тигән фекер менән һис тә килешмәйем. Сөнки ир кеше ҡатыны урынына декрет ялына китә икән, бында ҡатынының һис кенә лә ғәйебе юҡтыр.\nЯҙылған: 21.01.22 | Ҡаралған: 113


Сиреғол — Башҡорт Википедияһы\nБашҡортостандың Ейәнсура районы тораҡ пункты\nСиреғол — Башҡортостандың Ейәнсура районындағы ауыл, Байдәүләт ауыл советына ҡарай. Почта индексы — 453387, ОКАТО коды — 80226807001.\nБайдәүләт ауыл Советы\n306 кеше (14 октябрь 2010)\nРайон үҙәгенә тиклем (Иҫәнғол): 36 км\nЯҡындағы тимер юл станцияһы (Һарыҡташ): 100 км\nАуыл кешеләренән һаҡланып ҡалған шәжәрә буйынса XVII быуат урталарында Һаҡмар буйындағы тирәкле ауылынан Сирғол тигән кеше ике улы һәм Хәтирә тигән килене менән күсеп килә һәм бәләкәй генә йылғаның Оло Һүрәмгә ҡойған урынынан бер саҡрым үрҙәрәк Аҡбикә яланында төпләнә. Был урын сит-ят күҙҙәрҙән аулыҡ, бик хозур урын.\nСирғолдоң тәүге улы Сәғиттең Тайсин һәм Йәғәфәр тигән улдары була. Икенсе улы Мыйыҡтың иһә өс малай: Ишбай, Алтынбәк һәм Юлмөхәмәт. Артабан ауылға Сирғол ҡартҡа хөрмәт йөҙөнән уның исемен ҡушалар. Тайсиндың ҡыҙы 1861 йылда батша манифесын таратып йөрөгәнАбыҙ исемле кешегә кейәүгә сыға. Шуға күрә бөгөн Абыҙов, Аҙнағолов араһы «манифест» тип йөрөтөлә.\n1780 йылда Дим яғынан Мәсәүле тигән кеше ғаиләһе менән күсеп килеп Ҡаршытау аҫтындағы аҡланда йәшәй башлай. Был аҡлан әле лә «Мәсәүле» тип атала. Мәсәүленең Мәсәғүт, Мәҡсүт тигән улдары булған. Уларҙан Мәсәғүтов, Мәҡсүтов, Рамаҙановтар таралған. 1795 йылда теркәлгән.\n7-се переписта 1816 йылда 19 йортта 83 кеше йәшәй тип яҙылған. Ауылда мәсет те булған. 1920 йылда 47 йорт теркәлгән. 1921 йылда Бәрҙәш ауылынан 12 йорт булып сыуаштар күсеп ултырған.\n1930 йылда Башҡорт Сирғолонда 232 кеше йәшәгән. Хәҙер ауыл бер исем менән генә йөрөтөлә.\n1929 йылда Саҙалы ауылы менән бергәләшеп «Нива» тигән колхоз төҙөйҙәр. Ә Сыуаш Сирғоло «Чапаев» исемендәге колхоз була. 1951 йылда 5 ауыл бер колхозға берләшә. 1971 йыл колхоз инициативаһы һәм Ф. В. Солтанов булышлығында урта мәктәп бинаһы һалына.\n1980 йылда мәҙәниәт йорто, магазин, гараж төҙөлә, һыу үткәрелә, урамға асфальт һалына.\nБөйөк Ватан һуғышында 58 кеше ҡатнашҡан.\n\n\n\n\nhttps://ba.wikipedia.org/w/index.php?title=Сиреғол&oldid=958893 ҡабул ителгән\nПоследний раз редактировалась 14 июль 2020 в 12:53\nБыл бит һуңғы тапҡыр 12:53 14 июль 2020 үҙгәртелгән.


Яҙырбыҙ әле “Биш”кә! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Яҙырбыҙ әле “Биш”кә!\nЯҙырбыҙ әле “Биш”кә! 30.10.2015 // Йәмғиәт\nБала саҡта “диктант” һүҙенән йөрәк “жыу” итеп ҡала торғайны. Әле Башҡортостанға беренсе тапҡыр “Бөтөн Рәсәй географик диктанты” киләсәге тураһында ишеткәс, күңел елкенеп ҡуйҙы. Бәй, килһен! Халҡыбыҙ белемен “бизмәнгә” һалып ҡарар, башҡа төбәктәр менән көсөн самалар.\nРәсәй Президенты Владимир Путин тарафынан тәҡдим ителгән “Минең илем – Рәсәй” диктанты М. Аҡмулла исемендәге Башҡорт дәүләт педагогия университетының 202-се, 206-сы аудиторияһында һәм Башҡорт дәүләт университетының география факультетындағы 01-се, 02-се аудиторияларҙа үтәсәк. Әбйәлил, Ишембай, Архангел, Баҡалы һәм башҡа райондарҙың “географ”тары бәйгелә ҡатнашырға теләк белдергән. 200-ҙән ашыу кеше ҡәләмен ослап ҡуйған да инде.\nДиктанттың тексында өс өлөштән торған 25 һорау буласаҡ. Беренсеһе – географик атамалар, терминдар, икенсеһе – карталағы географик объекттар, өсөнсөһө иһә – Рәсәй төбәктәре һүрәтләнгән нәфис әҙәбиәт аша географик атамаларҙы билдәләү.\nЭштәрҙе тикшереүҙә ғалимдар, география уҡытыусылары ҡатнашасаҡ. Һөҙөмтәләрҙе 10 декабрҙә Рус география йәмғиәтенең сайтынан ҡарап, шулай уҡ 8-917-340-54-40 йәки 8-960-804-56-20 телефондарына шылтыратып белергә мөмкин.\nРус география йәмғиәтенең Башҡортостан буйынса төбәк бүлексәһе рәйесе Камил Йыһаншин әйтеүенсә, республикабыҙҙа еңеүселәргә ҡиммәтле бүләктәр биреләсәк.\nДиктант иртәгә сәғәт 12-лә башлана.\nШулай итеп, бәйгегә, дуҫтар, бәйгегә! Ҡәләмегеҙ осло, зиһенегеҙ аяҙ булһын!


Өфөлә торлаҡҡа ташламалы займдар бирелә башланы // Иҡтисад | новости башинформ.рф\nӨфөлә торлаҡҡа ташламалы займдар бирелә башланы\n17:28, 29 сентября 2011 Иҡтисад\nБашҡортостандың Торлаҡ төҙөлөшө фонды йылына һигеҙ процент менән 10 йылға ташламалы займдар бирә башланы. Хәтерегеҙгә төшөрәбеҙ, был программа әле Баймаҡ, Белорет, Дәүләкән, Ишембай, Күмертау, Нефтекама, Стәрлетамаҡ, Салауат, Туймазы, Учалы һәм Яңауыл ҡалаларында, шулай уҡ Иглин, Илеш, Ҡырмыҫҡалы, Саҡмағош, Өфө, Шишмә һәм Тәтешле райондарында эшләп килә.\n«БР Торлаҡ төҙөлөшө фонды» дәүәт унитар предприятиеһында баш ҡаланың төрлө райондарында льготалы займдар менән һатыу өсөн 70 фатир бүленгән. Мәҫәлән, Орджоникидзе районында Лев Толстой, Горький, Ульяновтар һәм Ҡулса урамдары менән сикләнгән 12-се кварталдағы 2Б һанлы йорттан 10 фатир һатыласаҡ. Калинин районында, Инорс биҫтәһендә, Баландин урамы, 7Б һанлы йорттан 19 фатир бүленгән. Киров районының С.Перовская, Эшсе хәбәрселәр, Высотная һәм Кавказ урамдары менән сикләнгән Йүрүҙән биҫтәһенән, 7-се, 23-сө торлаҡ йорттарҙан, дөйөм алғанда 41 фатир һатыласаҡ.\nФондта аңлатыуҙарынса, льготалы займды юллау өсөн ҡаланың район хакимиәтенең торлаҡ бүлеү һәм торлаҡты иҫәпкә ҡуйыу бүлегенә мөрәжәғәт итеп, займ алыуға ғариза яҙырға кәрәк. Өфөләге (347) 22-99-161 телефоны аша Фонд белгестәренә консультациялар һорап мөрәжәғәт итергә мөмкин.\nТеги: социаль торлаҡ, ташламалы займдар


Ураҙаның әҙәптәре һәм сөннәттәре » Башҡортостан гәзите | Газета Башкортостан на башкирском языке\nБашҡортостан гәзите » Иман » Ураҙаның әҙәптәре һәм сөннәттәре\nУраҙаның әҙәптәре һәм сөннәттәре 25.05.2018 // Иман\nТаң беленә башлағандан алып ҡояш байығансы дауам иткән ураҙаны боҙған нәмәләрҙән тыйылыу ҡағиҙәләре бар. Шулай уҡ мөстәхәб (кәңәш ителгән, хупланған) шарттар була. Ошо хаҡта белгәндәребеҙҙе иҫкә төшөрөп китәйек.\n1. Сәхәрҙе иртәнге намаҙға аҙан әйтелгәнгә тиклем ашау кәңәш ителә. Йәғни ризыҡланыуҙы мөмкин тиклем аҙаҡҡа ҡалдырырға кәрәк. Пәйғәмбәребеҙ: “Сәхәр ашағыҙ, унда һеҙҙең өсөн бәрәкәт бар”, – тигән (әл-Бохариҙың хәҙистәр йыйынтығынан). Тағы ла бер аҡыл: “Мосолман өсөн иң яҡшы сәхәр аҙығы – финик емеше” (Әбү Дауыттың хәҙистәр йыйынтығынан).\n2. Ифтар ҡылыуҙы (ауыҙ асыуҙы) ашыҡтырырға кәрәк, сөнки Пәйғәмбәребеҙ ошо осраҡта бәрәкәт килерен белдергән (был хаҡта әл-Бохариҙың хәҙистәр йыйынтығында әйтелә).\n3. “Пәйғәмбәр аҡшам намаҙы алдынан яңы финик емештәре менән ифтар ҡылыр ине. Улар булмаһа – кипкән финик емештәре менән, улары ла юҡ икән – бер нисә йотом һыу менән” (әт-Тирмиҙиҙың хәҙистәр йыйынтығынан).\n4. Ураҙа тотҡан кеше ғәйбәт һөйләү, әшәке һүҙҙәр ҡулланыу, алдашыу кеүек барлыҡ килешмәгән эштәрҙән йыраҡ булырға тейеш, юғиһә уға ғәмәле өсөн сауап яҙылмаясаҡ. Пәйғәмбәребеҙ: “Кем дә кем ялған һөйләп, шуның буйынса эш итеүҙән туҡтамай, Аллаһҡа уның ашап-эсеүҙән баш тартыуы кәрәк түгел!” – тигән (әл-Бохариҙың хәҙистәр йыйынтығынан).\nРамаҙан айында насарлыҡ килтергән барлыҡ эштәрҙән ары торорға кәрәк. Мәҫәлән, телевизорҙан “күңелле” шоуҙар ҡарау, дингә, тәрбиәгә ҡағылышы булмаған мәғәнәһеҙ сараларҙа ҡатнашыу, буштан-бушҡа урам ҡыҙырып йөрөү, ҡыл ҡыбырлатмайынса көндәр буйы йоҡлап ятыу һәм башҡалар.\nҒәҙәттә, төнгө намаҙҙар, ғибәҙәттәр айы бәғзеләр өсөн көндөҙгө йоҡо осорона әйләнә (йәнәһе, йоҡлаһаң, ашау тураһында уйламайһың). Шул сәбәпле улар йә йома мәсеткә бармай ятып ҡала, йә көндөҙгө намаҙҙарҙы бөтөнләй уҡымай.\n5. Берәүгә лә үҙегеҙҙе ҡоторторға, көйҙөрөргә мөмкинлек бирмәгеҙ. Пәйғәмбәребеҙ: “Кемдер уға һөжүм итһә йә мыҫҡыллап маташһа, ул: “Мин ураҙала!” тип әйтһен”, – тигән (әл-Бохариҙың хәҙистәр йыйынтығынан). Бының асылы: үҙеңә лә, дошманыңа ла изге ай тураһында иҫләтеү йәки иҫкәртеү. Ғөмүмән, үҙеңде ҡулда тота белеү, тыныс булыу – һәр кеше өсөн ифрат мөһим, күркәм сифат.\n6. Сәхәрҙә һәм ифтарҙа күп ашауҙан һаҡланығыҙ. “Әҙәм балаһы үҙ ҡарынынан да яманыраҡ һауыт тултырмай”, – тигән Пәйғәмбәребеҙ (әт-Тирмиҙиҙың хәҙистәр йыйынтығынан).\nАҡыллы кеше йәшәү өсөн ашай, ә киреһенсә түгел. Әммә бәғзеләр Рамаҙан айында аҙыҡ бешереү йәһәтенән бөтөн сиктәрҙе уҙҙырып ебәрә, хатта был эшкә сәнғәт төрө кеүек ҡарай башлай. Тотош көнөн ризыҡ әҙерләүгә бағышлап, ҡайһы бер хужабикәләрҙең Аллаһ Тәғәләне иҫкә алырға ла ваҡыты ҡалмай. Был Рамаҙанда бүтән айҙарға ҡарағанда аҙыҡҡа аҡсаны күберәк сарыф итеүгә килтерә. Һөҙөмтәлә ашҡаҙан-эсәк ауырыуҙары көсәйеүе, һимереүгә юл асылыуы ихтимал. Ифтар мәлендә ныҡ күп ашап, саманан тыш шыйыҡлыҡ эскәндәр тәрәүих намаҙын шул тиклем ауыр үткәрә, хатта тәүге ике рәҡәғәттән һуң уны артабан дауам итә алмай.\n7. Йомарт булығыҙ: бүтәндәргә белем таратығыҙ, аҡсалата ярҙам итегеҙ, биләгән вазифағыҙ йә физик көсөгөҙ аша башҡаларға ла мөмкин булғанса файҙа килтерегеҙ, кешеләр менән аралашҡанда әҙәпле, иғтибарлы булығыҙ. Ибн Ғәббәстән шундай хәҙис риүәйәт ителә: “Аллаһ рәсүле кешеләр араһында иң йомарты ине, ә Рамаҙан айында ул айырыуса йомарт булды...” (әл-Бохари һәм Мөслимдең хәҙис йыйынтыҡтарынан).\n8. Ураҙа тотоу менән ярлыны ашатыуҙы бергә ҡушыу – ожмахҡа лайыҡ булыуҙың ышаныслы сараларының береһе. “Йәннәттә шундай бүлмәләр бар: уларҙа тышҡы яҡ эстән күренеп торасаҡ һәм киреһенсә. Аллаһ ул бүлмәләрҙе ярлыны ашатҡандар, улар менән һөйләшкәндә йомшаҡ булғандар, йыш ураҙа тотҡандар, бүтәндәр йоҡлағанда намаҙ уҡығандар өсөн әҙерләгән”, – тигән Пәйғәмбәребеҙ (Әхмәттең хәҙистәр йыйынтығынан).\nАллаһ рәсүле шулай уҡ: “Кем ураҙа тотоусыға ифтар ҡылырлыҡ аҙыҡ биргән, шул ураҙа тотоусы кеүек үк сауап аласаҡ, саҡ ҡына ла кәм түгел”, – тигән (әт-Тирмиҙиҙың хәҙистәр йыйынтығынан). Хаҡ сәләфтәребеҙҙең күбеһе ярлыларҙы ашатыуға, кешеләрҙе ифтарға саҡырыуға ҙур иғтибар биргән.\n(“Ураҙаға ҡағылышлы 70 төп ҡағиҙә” китабынан).


57 әсә миҙал алды » Башҡортостан гәзите\n29-09-2012, 02:53 // Йәмғиәт // Баҫып сығарырға\nРеспубликаның төрлө район, ҡалаларынан баш ҡалаға 57 әсә йыйылды. Хужабикә, медицина хеҙмәткәре, уҡытыусы, ауыл эшсәне, эшҡыуар — уларҙың барыһын да балаларға һөйөү берләштерә. Әсәләрҙе ҡотлап, Фидус Ямалетдинов, бөгөн йәмғиәт әсәлек, атайлыҡ, балалыҡ мәсьәләләренә ҙур иғтибар бирә, тине. Социаль ярҙамдың төрлө алымдары — пособиелар, ер, торлаҡ бүлеү һәм башҡалар тормошҡа ашырыла. Балалы ғаиләләрҙең социаль мәсьәләләрен хәл итеүгә йүнәлтелгән айырым маҡсатлы программалар ҙа бар.\n— Бала тыуғас, уға тәрбиә биреү — ғаиләнең иң мөһим социаль бурыстарының береһе. Күп балалы ғаиләләр йәштәргә өлгө булырға, социаль йүнәлеш бирергә тейеш, — тине Фидус Ямалетдинов. — Һеҙ әсә тигән изге исемде лайыҡлы йөрөтәһегеҙ.\nӘлегә тиклем күп балалы 5677 әсәгә ошондай республика наградаһы тапшырылған. Сираттағы тәбрикләү сараһына Бөрйән һәм Ейәнсура райондарынан етешәр кеше килгән.\n— Бала — Аллаһы Тәғәләнең иң ҙур бүләге, — ти Ғафури районынан башланғыс кластар уҡытыусыһы, биш бала әсәһе Рәмилә Кинйәбаева. — Өлкән ҡыҙым Әлфиәгә — 25, Салауатҡа — 23 йәш, Азамат — Башҡорт дәүләт университетының инженерлыҡ факультетында II курста, Илнур 11-се класта уҡый, кинйәбеҙ Айнурға — ни бары 2 йәш. Ирем менән һәр саҡ ҙур ғаилә хаҡында хыяллана инек. Балалар дуҫ, татыу үҫә, беҙгә лә, бер-береһенә лә ярҙам итә. Әсә булыу — һәр ҡатын-ҡыҙҙың тормоштағы тәғәйенләнеше ул.\nБөрөнән ире Алексей менән килгән Лариса Чухарева табип булып эшләй. Ғаиләлә биш ул тәрбиәләнә.\n— Беҙ ике ҡыҙ үҫтек. Күп балалыларға көнләшеп ҡарай инем. Ғаиләм ҙур булһын, тип теләй инем, бөгөн бер ҙә үкенмәйем, — ти ғорурлыҡ менән әсә. — Балаңдың иркәләнеп, ҡосаҡлап алыуынан да бәхетлерәк мәл бармы икән?! Әсә булыу — үҙе бәхет ул.


Ауыл биләмәләрендә йәшәүселәрҙе нимә борсой?\n27 Февраль 2020, 15:00\nРайонда граждандарҙың тәүге йыйылыштары үтте\nРайон хакимиәте вәкилдәре традиция буйынса иң беренсе булып Ләмәҙтамаҡ ауыл биләмәһе кешеләре менән осрашты.\nБиләмә башлығы Раил Низамов 2019 йылға ауыл биләмәһендәге эштәргә йом-ғаҡ яһап, халыҡ һаны 2018 йыл кимәлендә ҡалды, тип белдерҙе. Иртә яҙҙан төҙөкләндереү эштәре әүҙем барған: шәмбе өмәләре, ағас ултыртыу, буятыу һәм башҡалар ойошторолған.\nУрындағы башланғыстарға ярҙам итеү программаһы әүҙем бойомға ашырыла. Быйыл бындағы халыҡ мәк- тәп тәҙрәләрен яңыртыу өсөн тауыш бирҙе.\nРаил Юламан улының һүҙҙәренсә, ауылдарҙы ҡаты коммуналь ҡалдыҡтар йыйыу өсөн контейнерҙар менән тәьмин итеү буйынса эш бара, быйыл уны дауам итеү планлаштырыла.\nАуыл биләмәһенең социаль һәм мәҙәни тормошонда әүҙем ҡатнашҡандары һәм баһалап бөткөһөҙ ярҙамдары өсөн ул ауыл старосталарына, ҡатын-ҡыҙҙар советтары һәм йәмәғәт ойошмалары ағзаларына рәхмәт белдерҙе.\nАуылдар халҡы, үҙ сиратында, ветеринария справкаларына һәм анализдарына хаҡтар, күпер (әйтергә кәрәк, был мәсьәлә ләмәҙтамаҡтар тарафынан беренсе йыл ғына күтәрелмәй. Район хакимиәте башлығы урынбаҫары Азамат Ҡәләмов аңлатыуынса, бының өсөн тикшеренеүҙәр, проект төҙөү, материалдар һатып алыуға күп средстволар талап ителә. Әле аҡса средстволары эҙләнелә), юлдар ремонтына, аҙыҡ-түлек һәм көнкүреш кәрәк-ярағы магазиндарының булмауына ҡағылышлы һорау-ҙар бирҙе.


24 Апрель 2019, 17:52\nБашҡорт халыҡ музыка ҡоралдарында башҡарыу традицияларын һаҡлау\nСараны райондың мәҙәниәт һәм мәғариф бүлектәре ойошторҙо. Конкурс ҡумыҙҙы пропагандалауға һәм халыҡ ара-һында популярлаштырыуға, башҡорт халыҡ музыка ҡоралдарында башҡарыу тради- цияларын һаҡлап ҡалыуға һәм артабан үҫтереүгә йүнәлтелгән.\nИжади бәйгелә район ауыл биләмәләренән 18 ансамбль һәм 16 яңғыҙ башҡарыусы ҡатнашты. Конкурсанттар традицион халыҡ көйҙәрен башҡар-ҙы. Ҡумыҙҙа импровизациялау ҡыҙыҡлы үтте. Конкурста ҡатнашыусылар тәбиғәттәге ел, ҡоштар, кәкүк тауыштарын оҫта сығарҙы, хатта ат тояғы тауыштарын да ишетергә мөмкин ине. Шулай уҡ баян, ҡурай һәм башҡа музыка ҡоралдарына ҡушылып уйнаған номерҙар ҙа булды. Барыһының да сығышы дан килеп сыҡты.\nСығыш яһаусыларҙың оҫталығын компетентлы жюри баһаланы, уның рәйесе билдәле яҡташыбыҙ, донъяның виртуоз ҡумыҙсыһы Миңлеғәфүр Зәйнетдинов ине.\nКонкурс йомғаҡтары буйынса призлы урындар түбәндәгесә бүленде: “16 йәшкә тиклемге солистар” номинацияһында беренсе дәрәжә лауреаты дипломына Алтынай Ғәлимова (Ишәле ауыл клубы) лайыҡ булды, икенсе урынды Ридан Зәйнетдинов (Һөләймән мәктәбе) менән Фирҙәүес Мөхәмәтова (балалар сәнғәт мәктәбе) бүлеште, өсөнсө урында – Алтынай Дусмөхәмәтова (Башҡорт гимназияһы), Алһыу Сафина (Теләш мәктәбе) һәм Аэлита Саҙиҡова (Балалар сәнғәт мәктәбе).\n“16 йәштән өлкән солистар” номинацияһында Илгизә Лоҡманова (Ләмәҙтамаҡ ауыл клубы) еңеүсе булды, икенсе урында – Таңһылыу Зәйнетдинова (Һөләймән ауыл клубы).\nАнсамблдәр араһында “Кесе йәш категорияһы” номинацияһында “Мираҫ” ҡумыҙсылар ансамбле (Дыуан-Мәсетле мәктәбе) беренсе дәрәжә лауреаты булды, икенсе урында – “Тамсылар” ҡумыҙсылар ансамбле (Әжекәй ауыл клубы), өсөнсө урын “Ауаз” ҡумыҙсылар ансамбленә (Яңы Яуыш мәктәбе) эләкте. “Өлкән йәш категорияһында” “Байрам” ҡумыҙсылар ансамбле (Дыуан-Мәсетле ауыл клубы) еңеү яуланы. “Һоя” коллективы (Теләш ауыл клубы) – икенсе, йыйылма ҡумыҙсылар ансамбле (Һөләймән ауыл клубы) өсөнсө урынға сыҡты.\nКонкурстың Гран-прийын Һөләймән ауылынан Айтуған Зәйнетдинов алды.\nБайрамды йомғаҡлап, Миңлеғәфүр Зәйнетдинов етәкселегендә 140 кеше йыйылма ансамбль булып сығыш яһаны. Ә уны 19-20 июндә Башҡорт-остан Республикаһының 100 йыллығына арналған “Әй ауазы” халыҡ-ара ҡумыҙсылар һәм өзләүселәр конкурсын үткәреүгә әҙерләнеү маҡсатында ойошторҙолар.


Рөстәм Хәмитов уҡыу йылы йомғаҡтары буйынса селектор кәңәшмәһендә ҡатнашты // Йәмғиәт | новости башинформ.рф\nРөстәм Хәмитов уҡыу йылы йомғаҡтары буйынса селектор кәңәшмәһендә ҡатнашты\n17:42, 5 июня 2012 Йәмғиәт\n5 июндә Башҡортостан Президенты Рөстәм Хәмитов 2011-2012 уҡыу йылы йомғаҡтары буйынса селектор кәңәшмәһендә ҡатнашты. Уны Рәсәй Хөкүмәте Рәйесе Дмитрий Медведев үткәрҙе, тип хәбәр иттеләр республика башлығының матбуғат хеҙмәтендә.\nДмитрий Медведев 2011 йылда төбәк мәғариф системаларын яңыртыу буйынса күләмле проект старт алыуын билдәләне. Был проекттарҙы тормошҡа ашырыуға 2011-2013 йылдарҙа федераль бюджеттан 120 млрд һум бүлеү ҡаралған.\n— Быйыл төбәктәргә 60 миллиард һум йүнәлтеләсәк. 30 миллиард һум күләмендәге беренсе транш күсте лә инде, был аҡсаны мөмкин ҡәҙәр һөҙөмтәле ҡулланыр өсөн барыһын да эшләргә кәрәк. Йәй эсендә — яңы уҡыу йылына тиклем ремонт үткәрелергә, ҡорамалдар һатып алынырға тейеш, уларҙың, әлбиттә, замансаһын һатып алыу планлаштырыла, — тине Хөкүмәт Рәйесе.\nРәсәй Хөкүмәте менән билдәләнгән тағы бер өҫтөнлөклө бурыс – уҡытыусыларҙың эш хаҡын һәр төбәктә иҡтисад буйынса уртаса кимәлгә еткереү.\n— Беҙ, әлбиттә, барыбыҙ ҙа уҡытыусы статусын мөмкин тиклем күтәрергә теләйбеҙ — был төп бурыс. Уның социаль хәле, етеш йәшәүе. Ахыр сиктә, һәр төбәктең уңышлы үҫешеүе лә ошоға бәйләнгән, — тип һыҙыҡ өҫтөнә алды Дмитрий Медведев.